text:
Ngaba Unokusithemba Isazela Sakho?
“Injongo yalo myalelo luthando oluphuma kwintliziyo ehlambulukileyo noluphuma kwisazela esilungileyo.”—1 TIMOTI 1:5.
IINGOMA: 57, 48
1, 2. Ngubani owasinika isazela, yaye kutheni siyibulela nje loo nto?
UYEHOVA UTHIXO wabadala abantu banenkululeko yokuzikhethela. Ukuze asincede senze izigqibo ezizizo, uYehova usinike into enokusikhokela. Loo nto sisazela, into engaphakathi kuthi esinceda sazi okulungileyo nokubi. Xa sisisebenzisa kakuhle isazela sethu, sinokusinceda senze okulungileyo size siphephe okubi. Isazela sethu sibubungqina bokuba uYehova uyasithanda ibe ufuna siphumelele.
2 Abanye abantu namhlanje benza okulungileyo yaye bayakucaphukela okubi nangona bengayazi imigaqo yeBhayibhile. (Funda amaRoma 2:14, 15.) Ibangelwa yintoni loo nto? Kaloku banesazela. Sinceda abantu abaninzi bangenzi izinto ezimbi. Khawufan’ ucinge ukuba ngekunjani emhlabeni ukuba sonke besingenaso isazela! Besinokuva ngezinto ezimbi kakhulu, ngaphezu kwezi zenzekayo. UYehova wasinceda nyhani ngokusinika isazela!
Isazela esiqeqeshwe kakuhle sinokusinceda njani xa kufuneka senze izigqibo?
3. Izazela zethu zinganaliphi igalelo ebandleni?
3 Abantu abaninzi abayicingi nokuyicinga into yokuqeqesha izazela zabo. Kodwa ke abantu bakaYehova bafuna ukuba izazela zabo zisebenze kakuhle kuba oko kunganegalelo elikhulu kumanyano lwebandla. Sifuna ukuba izazela zethu zisikhumbuze ngemigaqo yeBhayibhile yokulungileyo nokubi. Noko ke, ukuze siziqeqeshe size sizisebenzise izazela zethu, sifanele senze okungakumbi kunokufunda nje iBhayibhile. Sifanele siyithande imilinganiselo kaThixo, sikholwe ukuba inokusinceda. UPawulos wathi: “Injongo yalo myalelo luthando oluphuma kwintliziyo ehlambulukileyo noluphuma kwisazela esilungileyo noluphuma kukholo olungenaluhanahaniso.” (1 Timoti 1:5) Xa sisiqeqesha isazela sethu size sisiphulaphule, siya kuba nokholo size simthande ngakumbi uYehova. Indlela esisisebenzisa ngayo isazela sethu ibonisa indlela esisondele ngayo kuYehova nesifuna ukumkholisa ngayo. Isazela sethu sikwatyhila nokuba singabantu abanjani na.
4. Singaziqeqesha njani izazela zethu?
4 Kodwa ke sinokuziqeqesha njani izazela zethu? Kufuneka sifunde iBhayibhile rhoqo, sicingisise ngoko sikufundayo, kwaye sicele uYehova asincede sikwenze oko sikufundayo. Loo nto ithetha ukuba simele singaneli nje ukufunda izibakala nemithetho. Xa sifunda iBhayibhile, eyona nto siyifunayo kukwazi uYehova ngakumbi. Siye simazi ukuba unguMntu onjani, sazi nezinto azithandayo nangazifuniyo. Njengoko sifunda okungakumbi ngoYehova, izazela zethu ziya kukhawuleza ukuqonda izinto ezilungileyo nezimbi. Okukhona siqeqesha izazela zethu, kokukhona siya kutsho sikwazi ukucinga njengoYehova.
5. Siza kuthetha ngantoni kweli nqaku?
5 Kodwa ke sinokuzibuza: Isazela esiqeqeshwe kakuhle sinokusinceda njani xa kufuneka senze izigqibo? Sinokusihlonela njani isazela somnye umKristu? Yaye isazela sethu sinokusinceda njani senze okulungileyo? Makhe sithethe ngezinto ezintathu ekunokufuneka sibe nesazela esiqeqeshiweyo kuzo: (1) ezonyango, (2) ukuzonwabisa, (3) nomsebenzi wokushumayela.
YIBA NENGQIQO
6. Ziziphi izigqibo esizenzayo ngempilo yethu?
6 IBhayibhile isixelela ukuba siziphephe izinto eziza kusenzakalisa nokuba singazibaxi izinto, njengaxa sisitya okanye sisela. (IMizekeliso 23:20; 2 Korinte 7:1) Xa sithobela isiluleko seBhayibhile, sinokuncedakala ukuze sinyamekele impilo yethu. Kodwa ke sisaqhubeka sigula yaye sisaluphala. Ziziphi ke izigqibo ekusenokufuneka sizenze? Kwamanye amazwe, kukho amayeza aqhelekileyo asuka koogqirha kunye nolunye uhlobo lwamayeza. Iiofisi zamasebe zihlala zifumana iileta ezivela kubazalwana noodade bebuza ngeendlela ezahlukahlukeneyo zonyango. Abaninzi badla ngokubuza, “Ngaba umkhonzi kaYehova unokuyamkela le ndlela yokunyanga?”
7. Sinokuzenza njani izigqibo ngegazi?
7 Iofisi yesebe okanye abadala basekuhlaleni abanalo ilungelo lokwenzela omnye umKristu isigqibo ngonyango amele alwamkele, enoba sele becelwa ukuba benjenjalo. (Galati 6:5) Kodwa ke, abadala banokumkhumbuza ngoko uYehova akufunayo, ukuze enze isigqibo sobulumko. Ngokomzekelo, uThixo usiyalele ukuba sikhwebuke egazini. (IZenzo 15:29) Lo myalelo unceda umKristu aqonde ngokucacileyo ukuba akanakulwamkela unyango oluquka igazi okanye iinxalenye zalo ezine eziphambili. Oku kunokusichaphazela isazela somKristu naxa egqiba kwelokuba azamkele na iinxalenye ezincinci ezisuka kwiinxalenye ezine eziphambili zegazi. * (Funda umbhalo osemazantsi.) Liliphi elinye icebiso leBhayibhile elinokusinceda senze izigqibo zobulumko ngonyango?
8. AmaFilipi 4:5 anokusinceda njani senze izigqibo zobulumko ngezonyango?
8 IMizekeliso 14:15 ithi: “Ongenamava ukholwa ngamazwi onke, kodwa onobuqili uyawaqwalasela amanyathelo akhe.” Kule mihla, zisenokungabikho iindlela ezaziwayo zokunyanga ezinye izigulo. Ngoko ke simele sizilumkele iindlela zonyango ekuthiwa ziyasebenza kodwa bube bungekho ubungqina boko. UPawulos wathi: “Ukuba nengqiqo kwenu makwazeke ebantwini bonke.” (Filipi 4:5) Ukuba nengqiqo kuya kusinceda sixakeke ekukhonzeni uYehova kunokuzixhalabisa ngokungeyomfuneko ngempilo. Ukuba impilo iba yeyona nto ibalulekileyo ebomini bethu, sisenokucingela iziqu zethu kuphela. (Filipi 2:4) Siyazi ukuba asinakuba nempilo egqibeleleyo kweli hlabathi. Ngoko ke, qiniseka ukuba ukukhonza uYehova yeyona nto ebalulekileyo ebomini bakho.—Funda amaFilipi 1:10.
9. AmaRoma 14:13, 19 anokuzichaphazela njani izigqibo esizenzayo ngempilo, ibe yintoni enokuphazamisa umanyano lwethu?
9 UmKristu onengqiqo akayi kuzama ukunyanzela abanye benze izinto ngendlela yakhe. Kwelinye ilizwe, esinye isibini sasikhuthaza abantu ukuba basebenzise iipilisi ezithile baze batye ukutya okuthile. Bakwazi ukubeyisela abanye, kodwa abanye bakhetha ukungakwenzi oko. Athi esakungasebenzi loo macebiso esi sibini, abazalwana noodade abaninzi bacaphuka. Esi sibini sasinelungelo lokuzigqibela enoba siza kuzisebenzisa na ezi pilisi nale ndlela ithile yokutya. Kodwa ke, ngaba kwakusengqiqweni ukubeka esichengeni umanyano lwebandla ngenxa nje yempilo? ERoma mandulo, amanye amaKristu ayenezimvo ezahlukahlukeneyo ngokutya nangemibhiyozo. UPawulos wawacebisa wathini? Wathi: “Omnye umntu uthi umhla othile ubalulekile kunomnye; wumbi ke uthi imihla iyafana; mntu ngamnye makaqiniseke kweyakhe ingqiqo.” Masikulumkele ukukhubekisa abanye.—Funda amaRoma 14:5, 13, 15, 19, 20.
Qiniseka ukuba ukukhonza uYehova yeyona nto ebalulekileyo ebomini bakho
10. Kutheni sifanele sizihlonele izigqibo zobuqu zabanye? (Jonga umfanekiso osekuqaleni.)
10 Ngamanye amaxesha, umntu othile ebandleni angenza isigqibo sobuqu esingasiqondiyo. Simele senzeni? Asimele simgwebe ngokukhawuleza okanye sizame ukumnyanzela ukuba atshintshe isigqibo sakhe. Mhlawumbi kusafuneka asiqeqeshe ngakumbi isazela sakhe okanye sibuthathaka kakhulu. (1 Korinte 8:11, 12) Okanye mhlawumbi zizazela zethu ezingaqeqeshekanga kakuhle. Ngamnye wethu umele azenzele isigqibo ngempilo yakhe yaye akwazi ukuziphendulela.
KUNANDIPHE UKUZONWABISA
11, 12. IBhayibhile isinceda njani sikhethe indlela yokuzonwabisa?
11 UYehova usidale ngendlela yokuba sikwazi ukuzonwabisa. USolomon wathi kukho “ixesha lokuhleka” “nexesha lokudloba.” (INtshumayeli 3:4) Noko ke, asikuko konke ukuzonwabisa okuluncedo nokuhlaziyayo. Sifanele sikulumkele nokuchitha ixesha elininzi sizonwabisa. Izazela zethu zingasinceda njani sizonwabise ngendlela uYehova ayithandayo?
‘Ngaba isazela sam siyasebenza xa ndihendeka?’
12 IBhayibhile iyasilumkisa ‘ngemisebenzi yenyama.’ Le misebenzi iquka “uhenyuzo, ukungahlambuluki, ihambo evakalala, unqulo-zithixo, ukusebenzelana nemimoya, ubutshaba, iimbambano, amakhwele, ukugqajukelwa yimisindo, usukuzwano, izahlukano, amahlelo, oomona, iindywala, iziyunguma, nezinto ezinjengezi.” UPawulos wathi “abo baqhelisela izinto ezinjalo abayi kubudla ilifa ubukumkani bukaThixo.” (Galati 5:19-21) Ngoko sinokuzibuza: ‘Ngaba isazela sam siyandinceda ndiphephe imidlalo enobungozi, enokhuphiswano, enobuzwe okanye enobundlobongela? Ngaba isazela sam siyasebenza xa ndilingeka ukuba ndibukele ifilimu enephonografi okanye ekhuthaza ukuziphatha kakubi, ukunxila okanye ukusebenzelana nemimoya?’
13. Icebiso elikweyoku-1 kuTimoti 4:8 nakwiMizekeliso 13:20 lisinceda njani ngendlela yokuzonwabisa?
13 Imigaqo yeBhayibhile ingasinceda sikwazi ukuqeqesha izazela zethu ngendlela yokuzonwabisa. Ngokomzekelo, iBhayibhile ithi “ingqeqesho yomzimba iyingenelo kancinane.” (1 Timoti 4:8) Abaninzi bavakalelwa kukuba ukuzilolonga rhoqo kuyahlaziya yaye kubagcina besempilweni. Kodwa ke, kuthekani ukuba sifuna ukuzilolonga siliqela? Ngaba ibalulekile into yokuba siyenza noobani loo nto? IMizekeliso 13:20 ithi: “Ohamba nezilumko uya kuba sisilumko naye, kodwa osebenzisana neziyatha uya kuhlelwa bububi.” Kucacile ke ukuba, kubalulekile ukusebenzisa izazela zethu eziqeqeshwe yiBhayibhile xa sikhetha indlela yokuzonwabisa.
14. Enye intsapho yawasebenzisa njani amaRoma 14:2-4?
14 UChristian noDaniela baneentombi ezimbini ezifikisayo. UChristian uthi: “KuNqulo Lwentsapho siye sathetha ngokuzonwabisa. Siye savumelana ukuba zikho iindlela zokuzonwabisa ezamkelekileyo nezinye ezingamkelekanga. Ngoobani esinokubajonga njengabahlobo abalungileyo? Enye yeentombi zethu yachaza ukuba ngexesha lekhefu esikolweni, abanye abantwana abangamaNgqina benza izinto ngendlela yona ecinga ukuba ayifanelekanga. Yaye nayo yayiziva ilingeka ukuba ibalinganise. Saqiqa nayo siyibonisa ukuba mntu ngamnye unesazela, yaye sifanele sikhokelwe siso ekukhetheni izinto esiza kuzenza nabantu esizenza nabo.”—Funda amaRoma 14:2-4.
15. UMateyu 6:33 angasinceda njani xa sicinga ngokuzonwabisa?
15 Uchitha ixesha elingakanani ekuzonwabiseni? Ngaba ukuya kwiintlanganiso, entsimini nokufunda iBhayibhile ukubeka kwindawo yokuqala okanye uxabise ukuzonwabisa? Yintoni eyona nto ibalulekileyo kuwe? UYesu wathi: “Qhubekani, ke ngoko, nifuna kuqala ubukumkani nobulungisa bakhe, yaye zonke ezinye izinto ziya kongezelelwa kuni.” (Mateyu 6:33) Xa ucinga ngento oza kuyenza ngexesha lakho, ngaba isazela sakho siyakukhumbuza ngecebiso likaYesu?
SIKHUTHAZWA UKUBA SISHUMAYELE
16. Izazela zethu zisikhuthaza njani ukuba sishumayele?
16 Isazela esiqeqeshiweyo asaneli nje ukusilumkisa ekuphepheni izinto ezimbi, kodwa sikwasinceda senze izinto ezilungileyo. Enye yezi zinto kukushumayela kwindlu ngendlu okanye ngokungacwangciswanga. Yiloo nto kanye eyenziwa nguPawulos. Wathi: “Kuyimfuneko. Yeha ke mna ukuba andizivakalisanga iindaba ezilungileyo!” (1 Korinte 9:16) Xa sixelisa uPawulos, siya kuba nesazela esihle, sisazi ukuba oko sikwenzayo kulungile. Yaye xa sishumayela iindaba ezilungileyo kwabanye, siya kuzichukumisa izazela zabo. UPawulos wathi: “Ngokuyibonakalisa inyaniso siyazincomela kuso sonke isazela sabantu emehlweni kaThixo.”—2 Korinte 4:2.
17. Omnye udade oselula wasimamela njani isazela sakhe esiqeqeshwe yiBhayibhile?
17 UJacqueline owayeneminyaka eyi-16 ngoko, wayefunda ibhayoloji esikolweni. Noko ke, babefunda ngemfundiso yokuba izinto zazivelela. Uthi: “Isazela sam sasingandivumeli ukuba ndibe nenxaxheba ngendlela endandiqhele ukwenza ngayo. Ndandingavumelani nemfundiso yokuba izinto zazivelela. Ngoko ndathetha notitshala wam ndamchazela oko ndikukholelwayo. Ndothuswa bububele awaba nabo, waza wandinika ithuba lokuba ndithethe kwiklasi yonke ngeenkolelo zam ngendalo.” UJacqueline wavuyiswa nyhani kukwazi ukuba usimamele isazela sakhe esiqeqeshwe yiBhayibhile. Ngaba isazela sakho sikubangela wenze izinto ezilungileyo?
18. Kutheni sifuna ukuba nesazela esilungileyo nesinokusithemba?
18 Eyona nto iphambili kuthi, kukuphila ngemilinganiselo nemigaqo kaYehova. Yaye isazela sethu sinokusinceda sikwazi ukukwenza oko. Xa silifunda rhoqo iLizwi likaThixo yaye sicamngca ngalo senze noko sikufundayo, siya kusiqeqesha isazela sethu. Xa kunjalo, siya kutsho sisithembe esi sipho simangalisayo kubomi bethu njengamaKristu!
^ isiqe. 7 Funda “Imibuzo Evela Kubafundi” kwiMboniselo kaJuni 15, 2004, iphepha 29-31.


c: text/html

text:
Wamkelekile kwiYunivesithi yaseKapa
Wamkelekile kwiYunivesithi yaseKapa. Le website yenzelwe ukukunika umfanekiso opheleleyo ngobomi nangomsebenzi waseUCT. IYunivesithi yaseKapa ifunyenwe ngo-1829, i-UCT iyazingca ngembali yayo ebalaseleyo kwizifundo nasekudaleni utshintsho ekuhlaleni nophuhliso ngokubonelela ngemali kwiifakalthi nakubafundi.
Ikwaziwa nangobuhle bayo obubalaseleyo, kwikhampasi yayo echophe emazantsi eNtaba yeTafile ekwiDevil's Peak, embonakalo yayo ivelela phantse lonke iKapa.
I-UCT ayohlukanga kwiSixeko saseKapa, ngoluntu oludlamkileyo neendidi ngeendidi zabantu baso. Iyimbiza enkulu eyingxubevange yeenkcubeko ezinegalelo kubunye obuyintlanganisela yolwazi nengcinga. Abasebenzi nabafundi bethu bavela kumazwe angaphezu kwe-100 e-Afrika nakwilizwe liphela. Iyunivesithi ikwakhe unxulumano, ubudlelwane notshintshiselwano lwezivumelwano nangamaziko emfundo ephakamileyo ahamba phambili e-Afrika, ezi zivumelwano ziyaqhubeka ukukhulisa ezemfundo, intlalo kunye neenkcubeko ngeenkcubeko kwikhampasi yethu.
Yonke le mbali ingentla iphawuleka kumava okufunda e-UCT, apho abafundi bethu bathe krotyiswa kwindlela yobomi yobunkokheli nakwinkonzo yokuthatha inxaxheba. Bakwanethuba lokulola izakhono zabo zobunkokheli ngokuthatha inxaxheba kwiingqungquthela nemibutho engaphezu kwe-100 esekhampasini nakwikomiti yolawulo lwabafundi.
Siyiyunivesithi sizibophelele ekuveliseni hayi nje izifundiswa ezizingqondi kuphela, kodwa nezo zizikhathazayo ngoxanduva lokuba ngummi wedemokrasi. Oku kubalulekile kwiziko lemfundo ephakamileyo ngokubanzi kuba linomsebenzi wokuphuhlisa ummi ofundileyo nonengqiqo, okungumba obalulekileyo kakhulu kwimpumelelo yedemokrasi. Esi sisiseko apho i-UCT ibonakalisa khona inxaxheba enzulu ekuphuhliseni nasekwenzeni utshintsho kwintlalo yoluntu lwethu.
Igama elihle lempumelelo le-UCT ligqwese ngophando olwahlukileyo olukhokhelwa yifakalthi yayo ehloniphekileyo, oninzi lwazo luzinkokheli ezibalaseleyo kwimisebenzi yazo. Abaphandi bethu bayahlohla yaye bekwaqinisekisa ukuba abafundi bethu abangekabinazidanga nabo sele benazo bayazuza ngqo kumsebenzi abawenzayo nakwiziphumo zawo.
Iiyunivesithi zinethuba elilodwa lokuphembelela ikamva kwintlalo yethu ngokufundisa nokubumba iinkokheli zelizwe zangomso - kwezoshishino nezoburhulumente. Igama lethu elihle lempumelelo njengeyunivesithi egqwesileyo kuphando nasekuhlohleni, ikwabonakala kumngangatho wabafundi bangaphambili, abaninzi babo basaqhubeka ukwenza igalelo elincomekayo kwintlalo yoluntu.
Nceda phengulula ngokukhululekileyo kwezi website ukufumana ulwazi ngazo zonke izinto ngale yunivesithi. Ungajonga kwakhona kwimifanekiso yethu ebonisa amagqabantshintshi ngobomi e-UCT.
Gqr Max Price
ISekela-Tshansela

robotstxt: allowed

filter: keep


text:
INQAKU ELINGUMXHOLO | Izizathu Ezithathu Zokungazibulali
Kuba Lukho Uncedo
“Liphoseni [kuThixo] lonke ixhala lenu, kuba unikhathalele.” —1 PETROS 5:7.
Usenokude unqwenele ukufa, xa ubona ngathi izinto soze zilunge. Kodwa zikho izinto ezinokukunceda.
Umthandazo. Umthandazo awuyonto nje yokukwenza uzive bhetele; okanye into yokuncamela. Uyincoko yokwenene kunye noYehova uThixo, okukhathaleleyo. UYehova ufuna ukuba umchazele ngezinto ezikukhathazayo. Kangangokuba iBhayibhile isibongoza isithi: “Umthwalo wakho wulahlele kuYehova, yaye yena wokuxhasa.”—INdumiso 55:22.
Kutheni ungathandazi kuThixo namhlanje? Mbize ngegama lakhe, uYehova, uze uthethe ngokusuk’ entliziyweni. (INdumiso 62:8) UYehova ufuna ube ngumhlobo wakhe. (Isaya 55:6; Yakobi 2:23) Unokuthandaza nanini na, naphi na.
Ngokutsho koMbutho Wokuthintela Ukuzibulala WaseMerika, “uhlolisiso lubonisa ukuba i-90% yabantu abazibulalayo baphazamisekile engqondweni. Kumaxesha amaninzi sukuba kungakhange kubonwe oko baze banyangwe”
Abantu abakukhathaleleyo. Bakho abantu abakukhathaleleyo, njengentsapho yakho nabahlobo bakho. Kanti abanye isenokuba ngabantu ongazange wadibana nabo. Ngokomzekelo, amaNgqina kaYehova, xa eshumayela aye adibane nabantu abaxhelekileyo; abanye babo bade balikhuphe elokuba bebefuna ukuzibulala. Ukushumayela kwindlu ngendlu kwenze amaNgqina kaYehova akwazi ukubanceda abantu abanjalo. Exelisa umzekelo kaYesu, amaNgqina kaYehova abakhathalele abanye abantu. Akukhathalele nawe.—Yohane 13:35.
Uncedo lukagqirha. Ngokuqhelekileyo abantu abacinga ngokuzibulala benziwa kukuphazamiseka ngokweemvakalelo. Ayilohlazo tu into yokuphazamiseka ngokweemvakalelo, njengokuba kungelohlazo nokugula. Abanye baye bathi “ngumkhuhlane nje oqhelekileyo wengqondo.” Kunokuchaphazela nabani na—yaye kunako ukunyangwa. *
KHUMBULA OKU: Abantu abaphazamisekileyo ngokweemvakalelo abadli ngakuphumelela xa bezama ukuzinceda ngokwabo. Kodwa banako ukuphumelela xa bencedwa ngomnye umntu.
OKO UNOKUKWENZA NAMHLANJE: Khangela ugqirha onamava okwaziyo ukunyanga abantu abaphazamisekileyo ngokweemvakalelo.
^ isiqe. 8 Ukuba usoloko ucinga ngokuzibulala, khangela naluphi na uncedo olufumanekayo kwindawo okuyo—kubantu abakufundeleyo oku okanye uye esibhedlele. Apho unokufumana oogqirha abanamava nabanokukunceda.
Funda Okungakumbi
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?


text:
NOVEMBA 12, 2013
EJAPAN
INkanyamba UWipha Ihlasela EJapan
INkanyamba uWipha yahlasela unxweme olungasempuma yaseJapan ngo-Oktobha 16, 2013. Isiqithi esincinane iOshima, esikwiikhilomitha eziyi-120 kumantla weTokyo, yenye yeendawo ezihlaselwe ngamandla. Izantyalantyala zemvula ziye zabangela ukugcwala kwemilambo nokuwa komhlaba ovela ezintabeni, kwafa abantu abayi-35 ubuncinane. Iofisi yesebe yamaNgqina kaYehova eJapan iye yathi akukho mntu kwibandla laseOshima oye wonzakala okanye wafa. Ikhaya lenye intsapho yamaNgqina liye lawohlokelwa luphahla ibe amalungu ebandla aye ancedisa ekulilungiseni. AmaNgqina alapho aye anceda nabamelwane bawo.
Fowunela:
UJ. R. Brown, Office of Public Information, tel. +1 718 560 5000
EJapan: uShiro Hayasaki, tel +81 46 233 0005


text:
IBhayibhile Emalunga Neemitha Ezimbini
Ngaphambi kokuba wenze uode iBhayibhile yeBraille kumaNgqina kaYehova, qiniseka ukuba unayo indawo yokuyigcina. Inguqulelo Yehlabathi Elitsha epheleleyo—ifumaneka ngeBraille yesiNgesi, yaseSpain neyaseItaly—inemiqulu engama-18 ukuya kwengama-28 kwaye ingakwazi ukuhlala kwindawo eziimitha ezimbini ubuncinane!
Ezinye zifuna indawo encinane kuneBhayibhile yeBraille. Abantu abangaboniyo bayakwazi ukubhala amanqaku ngezixhobo ze-elektroniki ezinamaqhosha ahla-enyuka ukuze abhale amagama ngeBraille. Iimfama zinako nokumamela iimpapasho zethu ezirekhodiweyo zisebenzisa inkqubo yekhompyutha ekufundelayo.
Ukongezelela, amaNgqina aye enza inkqubo yekhompyutha ekwaziyo ukubhala iBraille ngeelwimi ezininzi. Ufaka inqaku kulo matshini uze uqalise ukubhala amagama ngeBraille. Yenza kube lula kakhulu ukuba iimfama zikwazi ukuwafunda. Lo matshini uza kwenza kube lula ukubhala iincwadi kuquka iBhayibhile yeBraille, kuzo naziphi na iilwimi, nezo zingenazo iialfabhethi zesiRoma.
Kangangeminyaka engaphezu kweli-100, amaNgqina kaYehova aye enzela abantu abangaboniyo iincwadi, ezifumaneka ngeelwimi ezili-19. Nakubeni ezi mpapasho zifumaneka simahla, uninzi lwabantu abangaboniyo lunikela ngemali.
Ngokuqhelekileyo xa kukhutshwa incwadi entsha endibanweni, abaphulaphuli babexelelwa ukuba ayikabikho ngeBraille. Kulo nyaka uphelileyo, iofisi yesebe yaseUnited States yenza uhlolisiso lokuba ngyeyiphi indibano abaza kuya kuwo abantu abangaboniyo nokuba bangathanda ukuzifumana njani iincwadi zabo (kwiphepha elixholiweyo, umatshini we-electronikhi okanye umatshini ofunda izinto ezibhaliweyo).
Kwathunyelwa iincwadi zeBraille kwiindibano ezazineemfama, loo nto yabangela ukuba nabo bazifumane nomntu wonke iimpapasho ezintsha. Abanye bathunyelelwa iemail zeBraille emva kweveki yendibano.
Elinye iNgqina elingaboniyo lathi: “
Kwandivuyisa kakhulu ukufumana iincwadi ezintsha nomntu wonke. INdumiso 37:4 ithi uYehova uya kusinika izicelo zentliziyo yethu. Wenze loo nto ke kule mpela-veki!” Omnye walila wathi: “
Ingathi bacinge ngam. Enkosi Yehova ngokusikhathalela kangaka.”


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Wahlabela mgama uYehova ethetha kuMoses nakuAron, esithi kubo:
2 “Thethani koonyana bakaSirayeli, nithi, ‘Zizo ezi izidalwa eziphilayo enozidla+ kuzo zonke izilo ezisemhlabeni:
3 Zonke izidalwa ezithiwe gqiphu uphuphu nezineempuphu ezicandekileyo nezetyisa umetyiso kuzo izilo, nozidla ezo.+
4 “‘Zezi kuphela eningamele nizidle kwezetyisa umetyiso nakwezithiwe gqiphu uphuphu: inkamela, ngokuba yetyisa umetyiso kodwa ayiluthe gqiphu uphuphu. Ayihlambulukanga kuni.+
5 Nembila,+ ngokuba yetyisa umetyiso kodwa ayiluthe gqiphu uphuphu. Ayihlambulukanga kuni.
6 Nomvundla,+ ngokuba wetyisa umetyiso kodwa awuluthe gqiphu uphuphu. Awuhlambulukanga kuni.
7 Nehagu,+ ngokuba iluthe gqiphu uphuphu, lwacandeka kubini uphuphu lwayo, kodwa ayiwetyisi umetyiso. Ayihlambulukanga kuni.
8 Nize ningayidli inyama yazo, nesidumbu sazo+ ningasichukumisi. Azihlambulukanga kuni.+
9 “‘Ezintweni zonke ezisemanzini nozidla ezi:+ Zonke izinto ezinamaphiko namaxolo+ emanzini, kwiilwandle nakwimisinga, nozidla zona.
10 Ke zonke izinto ezingenamaphiko namaxolo kwiilwandle nakwimisinga, kwizidalwa zonke ezinyakazelayo zasemanzini nakwimiphefumlo yonke ephilayo esemanzini, zoba nezothe kuni.
11 Ewe, zoba yinto elizothe kuni. Nize ningayidli konke konke inyama yazo,+ nezidumbu zazo zibe nezothe kuni.
12 Zonke izinto ezingenamaphiko namaxolo emanzini zoba nezothe kuni.
13 “‘Zezi kwizidalwa eziphaphazelayo ezoba nezothe kuni.+ Maze zingadliwa. Zinezothe zona: ukhozi+ nonomakhwezana nosilwangangubo,
14 nemidlampuku noontloyiya+ ngohlobo lwabo,
15 namahlungulu onke+ ngohlobo lwawo,
16 nenciniba+ nesikhova nengabangaba nokhetshe ngohlobo lwakhe,
17 nesikhova esincinane nogwidi nefubesi,+
18 nedada nengcwangube nexhalanga,+
19 nengwamza, nokhwalimanzi ngohlobo lwakhe, nobhobhoyi nelulwane.+
20 Sonke isidalwa esinyakazelayo esinamaphiko esihamba ngazitho zine soba nezothe kuni.+
21 “‘Zezi kuphela enozidla kwizidalwa zonke ezinyakazelayo ezinamaphiko ezihamba ngazitho zine, ezinemilenze yokuxhuma ngentla kweenyawo zazo yokuba zixhume ngayo emhlabeni.
22 Zezi ke kuzo enozidla: inkumbi efudukayo+ ngohlobo lwayo, nenkumbi enokutyiwa+ ngohlobo lwayo, nenyenzane+ ngohlobo lwayo, nentethe ngohlobo lwayo.
23 Sonke ke esinye isidalwa esinyakazelayo esinamaphiko nesinemilenze emine soba nezothe+ kuni.
24 Ziya kunenza ningahlambuluki. Wonk’ ubani ochukumisa izidumbu zazo woba ngongahlambulukanga kude kuhlwe.+
25 Wonk’ ubani othwala izidumbu zazo wozihlamba+ izambatho zakhe, yaye woba ngongahlambulukanga kude kuhlwe.
26 “‘Nasiphi na isilo esiluthe gqiphu uphuphu kodwa lungacandekanga kubini yaye singetyisi metyiso, soba sesingahlambulukanga kuni. Wonk’ ubani ozichukumisayo woba ngongahlambulukanga.+
27 Nasiphi na isidalwa esihamba ngamathupha aso kwizidalwa zonke eziphilayo ezihamba ngazitho zine, zoba zezingahlambulukanga kuni. Wonk’ ubani ochukumisa izidumbu zazo woba ngongahlambulukanga kude kuhlwe.
28 Lowo uthwala izidumbu zazo+ wozihlamba izambatho zakhe,+ yaye woba ngongahlambulukanga kude kuhlwe. Azihlambulukanga kuni.
29 “‘Zizo ezi ezoba zezingahlambulukanga kuni kwizidalwa ezinyakazelayo emhlabeni:+ intuku nebuzi necikilishe+ ngohlobo lwalo,
30 nentulo necikilishe elikhulu noqebeyi necikilishe lasentlabathini nolovane.
31 Zizo ezo ezingahlambulukanga kuni kuzo zonke izidalwa ezinyakazelayo.+ Wonk’ ubani ozichukumisayo ezifileyo kuzo woba ngongahlambulukanga kude kuhlwe.+
32 “‘Nantoni na ethe yawelwa yenye yazo ifile, yoba yengahlambulukanga, enoba sisitya esenziwe ngomthi okanye isambatho+ okanye isikhumba+ okanye irhonya.+ Nasiphi na isitya esisetyenziswayo sofakwa emanzini, size sibe sesingahlambulukanga kude kuhlwe sandule ke sihlambuluke.
33 Nasiphi na isitya sodongwe+ ethe yawela kuso enye yazo, nantoni na engaphakathi kuso yoba yengahlambulukanga, yaye ke ngoko nothi nisikroboze.+
34 Naluphi na uhlobo lokutya okudliwayo okuthe kwachatshazelwa ngamanzi akwezo zinto koba kokungahlambulukanga, yaye nasiphi na isiselo esiselwayo esikuso nasiphi na sezo zitya soba sesingahlambulukanga.
35 Kwaye yonke into ethe yawelwa nasisiphi na sezidumbu zazo yoba yengahlambulukanga. Nokuba yionti okanye isiphatho sengqayi, ize yaphulwe. Ayihlambulukanga, yaye yoba yengahlambulukanga kuni.
36 Kuphela ngumthombo nomhadi onequla lamanzi oya kuhlala uhlambulukile, kodwa nabani na ochukumisa isidumbu sazo woba ngongahlambulukanga.
37 Xa kuthe kwawa nasiphi na kwizidumbu zazo kuyo nayiphi na imbewu yesityalo eza kuhlwayelwa, yohlambuluka yona.
38 Kodwa ukuba kugalelwe amanzi embewini kwaza kwawa okuthile kwezidumbu zazo phezu kwayo, yoba yengahlambulukanga kuni.
39 “‘Ukuba kuthe kwafa nasiphi na isilo enisidlayo, lowo usichukumisayo isidumbu saso woba ngongahlambulukanga kude kuhlwe.+
40 Yaye lowo udlayo+ esidumbini saso wozihlamba izambatho zakhe, aze abe ngongahlambulukanga kude kuhlwe; nalowo usithwalayo isidumbu saso wozihlamba izambatho zakhe, aze abe ngongahlambulukanga kude kuhlwe.
41 Zonke izidalwa ezinyakazelayo emhlabeni zinezothe.+ Mazingadliwa.
42 Zonke izidalwa ezihamba ngesisu+ nezidalwa zonke ezihamba ngazitho zine kwanezineenyawo ezininzi kwizidalwa zonke ezinyakazelayo emhlabeni, nize ningazidli, ngokuba zinezothe.+
43 Musani ukuyenza ibe nezothe imiphefumlo yenu ngaso nasiphi na isidalwa esinyakazelayo, ningazingcolisi nizenze abangahlambulukanga ngazo.+
44 Ngokuba ndinguYehova uThixo wenu;+ ngoko nimele nizingcwalise nibe ngcwele,+ kuba ndingcwele mna.+ Nize ningayenzi ibe yengahlambulukanga imiphefumlo yenu ngaso nasiphi na isidalwa esinyakazelayo emhlabeni.
45 Ngokuba ndinguYehova onikhuphe ezweni laseYiputa ukuba ndibe nguThixo wenu;+ yaye ke nina nimele nibe ngcwele,+ kuba ndingcwele mna.+
46 “‘Nguwo lowo umthetho ongezilo nezidalwa eziphaphazelayo nemiphefumlo yonke ephilayo enambuzelayo emanzini,+ nongemiphefumlo yonke enyakazelayo emhlabeni,
47 ukuze kwahlulwe+ okungahlambulukanga kokuhlambulukileyo, nesidalwa esiphilayo esidliwayo kwisidalwa esiphilayo esingadliwayo.’”
Yithumele
Yithumele
Levitikus 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | INDLELA YOKUMELANA NAMAXHALA
Ukuxhalatyiswa Yimali
UPaul onenkosikazi nabantwana ababini uthi: “Emva kokwehla kwamandla emali kwilizwe lethu, ukutya kwanqaba, namaxabiso antinga. Xa siye kuthenga ukutya, sasisima emigceni iiyure ezininzi, kodwa kwakuye kuphele sijongile. Inxele likaKhetsekile labatsho abantu babhitya bayimicinga, abanye befeyinta ezitratweni. Amaxabiso ezinto nje eziqhelekileyo axhoma afikelela kwizigidi, ada aya kutsho nakwiibhiliyoni. Ekugqibeleni, imali yaphelelwa lixabiso. Yatshona yonke imali yam ebisebhankini, eyeinshorensi neyomhlala-phantsi.”
UPaul wayeyiqonda into yokuba ukuze intsapho yakhe isinde, wayemele asebenzise “ubulumko bobuqili.” (IMizekeliso 3:21) Uthi: “Ndandinenkampani yombane, kodwa ndandisenza nawuphi na umsebenzi endiwufumanayo, ngemali engaphantsi lee kunaleyo ndandidla ngokuyifumana. Abanye babendihlawula ngokutya okanye ngezinto ezinokusetyenziswa ekhaya. Ukuba ndiye ndahlawulwa ngeesepha ezine, ndandizisebenzisa ezimbini ndize ezinye ndizithengise. Ethubeni ndafumana amantshontsho enkuku ayi-40. Athi akukhula, ndawathengisa ndaza ndathenga amanye ayi-300. Kamva, ndanikezela ngeenkuku eziyi-50 ukuze ndifumane iingxowa ezimbini zomgubo. Ngezo ngxowa ndondla intsapho yam nezinye kangangexesha elide.”
UPaul wayesazi ukuba enye into ebalulekileyo anokuyenza kukuthembela kuThixo. Nathi xa simthobela, uyasinceda. Xa wayethetha ngokufumana izinto ezibalulekileyo ebomini, uYesu wathi: “Musani ukuthingaza nisexhaleni; kuba . . . uYihlo uyazi ukuba niziswele ezi zinto.”—Luka 12:29-31.
Okubuhlungu kukuba, uSathana olutshaba olukhulu lukaThixo uye wenza abantu abaninzi ehlabathini baxhalabela izinto zenyama. Abantu bazikhathaza kakhulu ngezinto abazidingayo nabacinga ukuba bayazidinga, baze baxolele ukwenza nantoni na ukuze bazifumane. Abaninzi batshona zwabha ematyaleni, baze bafunde kabuhlungu ukuba “obolekayo ngumkhonzi kumntu obolekisayo.”—IMizekeliso 22:7.
Abanye abantu benza izigqibo eziyingozi. UPaul uthi: “Abamelwane abaninzi baye bashiya iintsapho zabo kunye nabahlobo babo besiya kukhangela ‘amakriwa aluhlaza’ kwamanye amazwe. Bambi bafuduka bengenazo iimpepha ezisemthethweni, baza abakwazi ukufumana imisebenzi. Bazibhaqa sele bebaleka amapolisa, belala nasezitratweni. Abazange bamnike thuba uThixo lokuba abancede. Kodwa thina siye sagqiba ekubeni sibambisane njengentsapho, sithembele kuncedo lukaThixo.”
UKUSEBENZISA ICEBISO LIKAYESU
UPaul uqhubeka athi: “UYesu wathi: ‘Musani ukuxhalela ingomso, kuba ingomso liya kuba namaxhala alo. Imini nganye inobayo ububi obuyilingeneyo.’ Mihla le ndandithandazela ukuba uThixo ‘asiphe isonka semihla ngemihla’ ukuze siphile. Ibe wakwenza oko, kanye njengokuba uYesu wayethembisile. Besingasoloko sifumana kanye oko besikunqwenela. Ndikhumbula ndingena evenkileni ndingazi ukuba yintoni ekhoyo. Ndafika kukho iyogati kuphela. Andiyithandi iyogati. Kodwa ke kukutya, ngoko satya iyogati ngaloo ngokuhlwa. Ndiyambulela uThixo kuba ngalo lonke elo xesha zange nangemin’ enye silale silambile.” *
UThixo uthembisa oku: “Andiyi kuze ndikushiye, ndingayi kuze ndikutyeshele.”—Hebhere 13:5
“Noko ngoku izinto azimnta’ kaNgqika. Kodwa kukonke nje oku kusifundise ukuba elona yeza lokunyanga ukuxhalaba kukuthembela ngoThixo. UYehova * uya kusoloko esinceda xa sisenza izinto azithandayo. Siye sabona ubunyani bamazwi akwiNdumiso 34:8 athi: ‘Ngcamlani nibone ukuba uYehova ulungile; inoyolo indoda eyomeleleyo esabela kuye.’ Ngenxa yoko, enoba angaphinda ehle amandla emali kwakhona, asiyi koyika.
“Ngoku siyiqonda kakuhle into yokuba eyona nto ibalulekileyo ukuze abantu baphile kukutya, kungekhona umsebenzi okanye imali. Sikulinde ngamehl’ abomvu ukuzaliseka kwesithembiso sikaThixo esithi: ‘Kuya kubakho ukudla okuziinkozo okuninzi emhlabeni.’ Okwangoku, ‘saneliswa kukuba nesixhaso nesambatho.’ Somelezwa ngamazwi aseBhayibhileni athi: ‘Musani ukuba ngabathandi bemali, kunoko yanelani zizinto ezikhoyo. Kuba uthe: “Andiyi kuze ndikushiye, ndingayi kuze ndikutyeshele.” Ngoko ke masomelele kakhulu size sithi: “UYehova ungumncedi wam; andiyi koyika.”’” *
Simele sibe nokholo lokwenene ukuze ‘sihambe noThixo’ njengoko esenza uPaul nentsapho yakhe. (Genesis 6:9) Ukuba sineengxaki zemali ngoku okanye xa kunokwenzeka sibe nazo kwixesha elizayo, kuya kusinceda ukuxelisa umzekelo kaPaul wokholo nobulumko bobuqili.
Kodwa yintoni esinokuyenza ukuba sixhalatyiswa ziingxaki zentsapho?
^ isiqe. 9 Funda uMateyu 6:11, 34.
^ isiqe. 10 UYehova ligama likaThixo elichazwe eBhayibhileni.
Funda Okungakumbi
Izinto Ezintathu Ezingenakuthengwa Ngemali
Imali isinceda sikwazi ukuthenga izinto esizifunayo, kodwa eyona nto yanelisayo ebomini siyifumana kwizinto ezingenakuthengwa ngemali.


text:
Ngaba UmKristu Unokulwamkela Unyango?
Impendulo yeBhayibhile
Ewe. UYesu wayebonisa ukuba abalandeli bakhe babefanele bafune unyango xa wathi “
kubantu abasempilweni akufuneki gqirha, kodwa kwabagulayo uyafuneka.” (Mateyu 9:12) Nangona iBhayibhile ingeyoncwadi yamayeza, inemigaqo yokwalathisa abo bafuna ukukholisa uThixo.
Imibuzo ofanele uzibuze yona
1. Ngaba ndiyayiqonda indlela endiza kunyangwa ngayo? IBhayibhile icebisa ukuba sikhangele inkcazelo esiqinisekileyo ngayo kunokuba ‘
sikholwe ngamazwi onke.’—IMizekeliso 14:15.
2. Ngaba ndifanele ndiye kugqirha wesibini okanye wesithathu ukuze ndive ukuba bona bathini? ‘
Uninzi lwabacebisi’ lubalulekile, ingakumbi xa imeko okuyo inzima kakhulu.—IMizekeliso 15:22.
3. Ngaba indlela oza kunyangwa ngayo yaphula umyalelo weBhayibhile ‘
wokuzikhwebula egazini.”—IZenzo 15:20.
4. Ngaba kuye kwasetyenziswa imimoya xa kuchazwa isigulo onaso okanye xa unyangwa? IBhayibhile ayikufuni ‘
ukusetyenziswa kwemimoya.’ (Galati 5:19-21) Ukuze wazi enoba akusetyenziswana nemimoya na, zibuze imibuzo enjengale:
Ngaba lo gqirha usebenzisana nemimoya?
Ngaba umntu okunyangayo ukholelwa ekubeni uguliswa kukuba oothixo bakuqumbele okanye uthakathwa ziintshaba zakho?
Ngaba kunyuswa amadini, kugxothwe imimoya okanye kwenziwe ezinye izinto ngaphambi kokuba lusetyenziswe olo nyango?
5. Ngaba ndisoloko ndicinga ngempilo yam? IBhayibhile ithi: “
Ukuba nengqiqo kwenu makwazeke ebantwini bonke.” (Filipi 4:5) Ukuba nengqiqo kuya kukunceda unikel’ ingqondo yakho ‘
kwizinto ezibaluleke ngakumbi,’ njengokuchitha ixesha ekukhonzeni uYehova.—Filipi 1:10; Mateyu 5:3.


text:
Iimpendulo Zemibuzo YeBhayibhile
Ngaba sinokuyazi inyaniso ngoThixo?
UThixo ubaxelele abantu. Esebenzisa umoya wakhe oyingcwele, okanye amandla akhe asebenzayo,ukuze wafaka iingcinga zakhe ezingqondweni zababhali beBhayibhile. (2 Petros 1:20, 21) Sinokuyazi inyaniso ngoThixo xa sifunda iBhayibhile.—Funda uYohane 17:17; 2 Timoti 3:16.
EBhayibhileni, uThixo usixelele izinto ezininzi ngaye. Uzichazile izizathu zokudala kwakhe abantu, oko aza kubenzela kona nendlela afuna baphile ngayo. (IZenzo 17:24-27) UYehova uThixo ufuna sazi inyaniso ngaye.—Funda eyoku-1 kuTimoti 2:3, 4.
Kutheni uThixo ebamkela abantu abathanda inyaniso?
UYehova nguThixo wenyaniso, ibe wathumela uNyana wakhe, uYesu, ukuba afundise abantu inyaniso. Ngoko, abantu abathanda inyaniso bayamthanda uYesu. (Yohane 18:37) UThixo ufuna ukunqulwa ngabantu abanjalo.—Funda uYohane 4:23, 24.
USathana uMtyholi uye wenza iindlela zokuba abantu bangamazi uThixo ngokuzalisa iimfundiso ezingeyonyaniso ngoThixo. (2 Korinte 4:3, 4) Abantu abangayithandiyo into elungileyo bayazithanda ezo mfundiso. (Roma 1:25) Kodwa izigidi zabantu abanyanisekileyo zifumana inyaniso ngoThixo ngokufunda iBhayibhile.—Funda IZenzo 17:11.
Funda Okungakumbi
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?


text:
JUNI 1, 2015
ERASHIYA
Kungekudala Kuza Kuphuma Isigqibo Esibalulekileyo Kwityala LaseTaganrog
Ukususela ngoFebruwari 2015, sele kuyinyanga yesihlanu ngoku kuchotshelwe ityala eliqalwe phantsi lamaNgqina KaYehova ayi-16 aseTaganrog, eRashiya. La maNgqina ajongene nokuvalelwa kunye nokuhlawuliswa ngenxa yonqulo lwawo nje qha.
Ityala lawo laqala ngoMeyi 13, 2013, emva kokumangalelwa ngenxa yokuba kusithwa enze into engekho semthethweni. Inkundla yawagweba ngomdliwo amaNgqina asixhenxe yaza amane wona yawanika isigwebo sokuthothoz’ entolongweni, kodwa ijaji yazichitha ezo zigwebo. Ngenxa yesicelo somtshutshisi ngoDisemba 12, 2014, inkundla yesibheno yayalela ukuba liqalwe phantsi ityala. AmaNgqina KaYehova alindele isigwebo esitsha ekupheleni kukaJuni.


text:
Chapter 1
1 Ilizwi likaYehova elafika kuZefaniya unyana kaKushi, unyana kaGedaliya, unyana ka-Amariya, unyana kaHezekiya, ngemihla kaYosiya unyana ka-Amon, ukumkani wakwaYuda.
2 Ndiya kususa ndiyisuse into yonke ehlabathini; utsho uYehova.
3 Ndiya kususa abantu neenkomo; ndiya kususa iintaka zezulu, neentlanzi zolwandle; nezikhubekiso kunye nabangendawo; ndibanqamle abantu emhlabeni; utsho uYehova.
4 Ndiya kusolula isandla sam phezu koYuda, naphezu kwabemi bonke baseYerusalem, ndinqamle kuyo le ndawo amasalela akwaBhahali, negama lababingeleli abangengabo, kunye nababingeleli;
5 nabaqubuda kumkhosi wezulu phezu kwezindlu, nabaqubudi abazinikela kuYehova ngesifungo, bafunge ukumkani wabo;
6 nababuya umva kuYehova, nabangamfunanga uYehova, abangamquqelanga.
7 Yithini tu ebusweni beNkosi uYehova; ngokuba isondele imini kaYehova; kuba uYehova ulungise umbingelelo, ungcwalise abamenywa bakhe.
8 Kuya kuthi ngemini yombingelelo kaYehova, ndibavelele abathetheli, noonyana bokumkani, nabo bonke abambatha izambatho zolunye uhlanga.
9 Ndobavelela ngaloo mini bonke abatsiba embundwini womnyango, abazalisa indlu yenkosi yabo ngogonyamelo nenkohliso.
10 Kothi ngaloo mini, utsho uYehova, kuvele izwi lokukhala esangweni leentlanzi, kuvele nokubhomboloza kwesesibini isahlulo somzi, kuvele ukuqhekeka okukhulu ezindulini.
11 Bhombolozani, bemi basemgongxweni, kuba badakile bonke abantu bakwaKanan, banqunyulwe bonke abathwali besilivere.
12 Kuya kuthi ngelo xesha, ndiyigqutha gquthe iYerusalem ndinezibane, ndiwavelele amadoda agovalele ezintliziyweni zawo; atshoyo ukuthi ezintliziyweni zawo, UYehova akenzi kulungileyo, akenzi nakubi.
13 Ubutyebi bawo buya kudywidwa, nezindlu zawo zibe ngamanxuwa; akhe izindlu, angazihlali; atyale izidiliya, angayiseli iwayini yazo.
14 Isondele imini enkulu kaYehova, isondele, ikhawulezile kakhulu. Yivani, imini kaYehova! Liyakhala ngokukrakra khona igorha.
15 Loo mini yimini yokuphuphuma komsindo, yimini yembandezelo nocutheko, yimini yentshabalala yakwantshabalala, yimini yobumnyama nesithokothoko, yimini yamafu, namafu amnyama;
16 yimini yesigodlo nokuhlaba umkhosi emizini enqatyisiweyo, naseluqoqweni olude.
17 Ndiya kubabandezela abantu, bahambe ngokweemfama, kuba bonile kuYehova; liphalazwe igazi labo njengothuli, nenyama yabo njengobulongo.
18 Nesilivere yabo negolide yabo ayisayi kuba nako ukubahlangula ngemini yokuphuphuma komsindo kaYehova; lotshiswa lonke ihlabathi ngumlilo wekhwele lakhe. Ngokuba uya kubaphelisa, inene, abenze into ekhwankqisayo bonke abemi behlabathi.


text:
JUNI 2, 2014
ERASHIYA
AmaNgqina KaYehova AseTaganrog ERashiya Asatshutshiswa
Ebudeni benyanga kaMeyi 2014 bekuxoxwa ityala lamaNgqina kaYehova ayi-16 kwiNkundla Yesixeko SaseTaganrog. Eli lityala lokuqala elilolu hlobo, apho abemi baseRashiya benyanzelwa ukuba baziyeke iinkolelo zabo kuba nje kusithiwa baza kuvalelwa. Elinye lala maNgqina lathi: “Urhulumente weli akafuni ndohluke, ufuna ndifane nabanye abantu. Akafuni ndishumayele ngeBhayibhile. Andazi ukuba kuza kwenzeka ntoni ngoku.”
Ukususela ngo-2009 abasemagunyeni baseRashiya baye bawusebenzisa kakubi umthetho owenzelwe ukukhusela eli lizwe kwizinto eziyingozi, baye bawusebenzisa nxamnye namaNgqina kaYehova. UVictor Zhenkov oligqwetha lamaNgqina uthi: “Kudala ndibukele indlela amaNgqina kaYehova aphethwe ngayo, eyona nto ndiyibonayo kukuba abasemagunyeni basebenzisa imithetho ukuze bawahlasele.” Nangona amaNgqina kaYehova abhaliswa ngokusemthethweni ngonyaka ka-1992, iziphathi-mandla zaseTaganrog aziwaboneli ntweni. Kucacile ukuba ezi ziphathi-mandla aziwafuni amaNgqina. Elinye iNgqina elimangalelweyo libalisa oko kwathethwa ngomnye umcuphi, wathi: “Ukuba nje unokutyobela eli phepha, uvume ukuba uyayeka ukuba liNgqina likaYehova, singakuyek’ uhambe, sicime neli tyala.”
La maNgqina ayi-16 anokuhlawuliswa, anyanzelwe ngomsebenzi okanye avalelwe entolongweni, kuxhomekeke kwisigwebo senkundla. Ukuba avalelwe, kungakho ingxaki kwinkululeko yonqulo kulo lonke elaseRashiya. Abazalwana noodadewethu baseRashiya banokurhuqelwa ezinkundleni kuba nje bengamaNgqina kaYehova yaye bezikhonzela ngoxolo. UAlyona Borodina okwaligqwetha lamaNgqina uthi: “AmaNgqina asoloko ephazanyiswa kumsebenzi wawo. Uncwadi lwawo kuthiwa lunenkcazelo eyingozi. Ukuba inkundla ikhe yenza isigqibo esinjalo, kuyanyanzeleka ukuba iyekiswe loo ncwadi ngenxa yesigwebo senkundla. Omnye umbhali wathi: ‘Xa bekwazi ukuyekisa iincwadi, bangabenzakalisa nabantu.’ Kungenzeka iphele tu inkululeko yonqulo kwelo.”
Kulindeleke ukuba ijaji iwise isigwebo sokugqibela ebudeni benyanga kaJuni 2014. AmaNgqina kaYehova akumazwe ngamazwe, nabanye abantu abanomdla kwinkululeko yonqulo basijonge ngamehl’ abomvu esi sigwebo.


text:
Okwenzeka Ehlabathini
EUnited States
Ngo-2012, iSebe Lezolimo likhuphe ingxelo yokuba i-14.5 pesenti yamakhaya aseUnited States—oko kuthetha ukuthi abantu abayi-49 miliyoni—“bebesitya ngamabona-ndenzile, okanye bengenako kwakutya oko kokondla iintsapho zabo” kangangethuba elithile ebudeni baloo nyaka.
ESpeyin
Uhlolisiso olwenziwa kubafundi baseyunivesithi lubonise ukuba yi-56 pesenti yamabhinqa aziindla-manzi, ngoxa wona amadoda eyi-41 pesenti. Indla-manzi ichazwe kolu hlolisiso ngokuthi (yindoda) esela iiglasi ezisibhozo zotywala okanye (ibhinqa) elisela iiglasi ezintandathu ngesihlandlo esinye.
Kulwandlekazi LwePasifiki
Oososayensi behla baya emazantsi owona msele unzulu ehlabathini, oziimitha eziyi-11 000 ubunzulu, obizwa ngokuba yiMariana Trench. Bafumana iintsholongwane eziliqela apho—nangona kumnyama thsu, amanzi apho enamandla kakhulu, yaye ebanda ngendlela eqhaqhazelis’ amazinyo. Ngaphambili, babecinga ukuba akukho nto inokuphila kwimisele enzulu ngolo hlobo.
EUnited Arab Emirates
Njengoko besanda abantu abazizidudla eDubai, ukuze balwe nale ngxaki, kutshanje abasemagunyeni kwelo lizwe beze neqhinga lokubawonga abahlali balapho. Baye babanike igolide ebubunzima begram enye, ebilingana ne-R390 ngelo xesha, ngekhilogram nganye abehla ngayo emzimbeni. Ukuze umntu afumane elo bhaso umele abhalise yaye ehle ubuncinane ngeekhilogram ezimbini ngenyanga enguRamadan.


text:
XELISA UKHOLO LWABO
“Wahamba NoThixo OyiNyaniso”
KHAWUBE nomfanekiso ngqondweni kaNowa esolula umqolo wakhe kunye nezihlunu zakhe ezibuhlungu. Khawumbone ethe vu kwisiphunzi somthi ejonge loo mkhombe mkhulu njengoko ephumle emva kokusebenza nzima. Ivumba elibi letela linuka kuyo yonke indawo; isandi sezixhobo zokusebenza naso sivakala sivakele. Kwindawo ahleli kuyo, uNowa ubukele oonyana bakhe njengoko besebenza nzima kuloo bhazabhaza womkhombe. Sele kudlule amashumi eminyaka yena, umfazi wakhe, oonyana bakhe kunye nabafazi babo besebenza kulo mkhombe. Mninzi umsebenzi abasele bewenzile, kodwa ke kusekude phambili!
Abantu bendawo ahlala kuyo bacinga ukuba uNowa nentsapho yakhe bashiywe ziingqondo. Okukhona ubonakala ukuba lo mkhombe uza kuba njani, kokukhona abantu behleka balale ngomqolo xa besiva uNowa esithi kuza umkhukula oza kutshabalalisa wonke umhlaba. Le ntlekele athi uNowa iyeza ivakala iyintsomi emini! Abantu bacinga ukuba iphambene le ndoda eye yachitha ubomi bayo kunye nobentsapho yayo isakha lo mkhombe. Noko ke, kuThixo wakhe uYehova, uNowa akasosidenge.
ILizwi likaThixo lithi: “UNowa wahamba noThixo oyinyaniso.” (Genesis 6:9) Yayitheth’ ukuthini loo nto? Yayingathethi kuthi uThixo wayehamba emhlabeni okanye uNowa yena waya ezulwini. Kunoko, uNowa wamthanda uThixo waza wamthobela kangangokuba kwaba ngathi bahamba kunye oku kwabahlobo. Kumawakawaka eminyaka kamva, iBhayibhile yathi ngoNowa: “[Ngokholo lwakhe] waligwebela isohlwayo ihlabathi.” (Hebhere 11:7) Yenzeka njani loo nto? Thina, sinokufunda ntoni kukholo lwakhe?
INDODA ENGENAKUSOLEKA KWIHLABATHI ELONAKELEYO
UNowa wakhulela kwihlabathi elalisiya lisonakala. Elo hlabathi lalisele lonakele nangemihla kakhokho wakhe uEnoki, enye indoda elilungisa eyahamba noThixo. UEnoki wayeprofetile esithi iyeza imini ababeza kugwetywa ngayo abantu abangendawo. Kodwa ke, ngemihla kaNowa obo bungendawo babuqatsele. Eneneni, kuYehova umhlaba wawonakele kuba wawuzaliswe lugonyamelo. (Genesis 5:22; 6:11; Yude 14, 15) Kwakonakele phi?
Intlekele yehla phakathi kweengelosi zikaThixo. Kaloku enye yazo yayisele iyinjubaqa eyavukela uYehova yaza yaba nguSathana uMtyholi, owangcolisa igama likaThixo waza walukuhla uAdam noEva ukuba bone. Ngemihla kaNowa, nezinye iingelosi zavukela ulawulo lukaYehova. Zashiya izikhundla zazo zasezulwini zaza zeza emhlabeni, apho zafika zazenza abantu zaza zatshata nabafazi abahle. Ezo njubaqa zeengelosi zabafaka umoya wezikhova abantu.—Genesis 3:1-5; 6:1, 2; Yude 6, 7.
Ukulala kweengelosi kunye nabafazi kwabangela ukuba abo bafazi bazale oonyana ababebakhulu yaye benamandla ngendlela egqith’ emgceni. IBhayibhile iwabiza ngokuba ziiNefili la makhwenkwe, igama elithetha ukuthi “Abawisi”—okanye abo bawisa abanye. Ezi Nefili zazingoophuma silwe ababexhaphaza abantu, ibe zafaka isandla ekwenzeni ukuba umhlaba uzaliswe ngabantu abangenatarhu nabangamthobeliyo uThixo. Kungenxa yoko le nto uMdali wajonga umhlaba waza wabona ukuba “ububi bomntu bandile emhlabeni yaye zonke iingcamango zentliziyo yakhe zityekele ebubini ngalo lonke ixesha.” UYehova wagqiba kwelokuba abusiphule kunye neengcambu bonke ububi obabusemhlabeni ngelo xesha, ingekapheli iminyaka eli-120.—Genesis 6:3-5.
Khawuthelekelele indlela ekufanele ukuba kwakunzima ngayo ukukhulisa abantwana kwelo hlabathi! Kodwa ke uNowa wabakhulisa abakhe. Wafumana umfazi onengqondo. Emva kokuba uNowa eneminyaka engama-500 ezelwe, umfazi wakhe wamzalela oonyana abathathu—uShem, uHam noYafete. * UNowa nomkakhe kwafuneka baqeqeshe oonyana babo ukuze bangafani neenjubaqa ezazibangqongile. Amakhwenkwana adla ngokuwathanda ‘amadoda azizigantsontso’ okanye ‘amadoda adumileyo’—ngoko zazithandwa kakhulu iiNefili. UNowa nomfazi wakhe babengenakukwazi ukubavala iindlebe abantwana babo ukuze bangeva kwanto ibaliswa ngezi zigantsontso, kodwa ke babenokukwazi ukubafundisa inyaniso ngoYehova uThixo, obuthiye bonke ubungendawo. Kwakufuneka bafundise oonyana babo ukuba uYehova wayengabuthandi ubundlobongela nokusa okwakugquba emhlabeni ngelo xesha.—Genesis 6:6.
Abazali banamhlanje bayiqonda kakuhle imeko kaNowa nomfazi wakhe. Ihlabathi namhlanje lizaliswe bubundlobongela nokuqaqadeka kwezimilo. Obu bundlobongela nokuqaqadeka kusasazeke nakwizinto abonwatyiswa ngazo abantwana. Abazali abazizilumko benza konke abanokukwenza ukuze bakhusele abantwana babo ngokubafundisa ngoThixo woxolo uYehova, oza kulusiphula kunye neengcambu ugonyamelo. (INdumiso 11:5; 37:10, 11) Abantwana banako ukuba nesimilo nangona bephila kwihlabathi elonakeleyo! UNowa nomkakhe baphumelela. Oonyana babo bakhula benesimilo baza batshata nabafazi ababemxabisa uYehova uThixo.
“ZENZELE UMKHOMBE”
Kwafika imini apho ubomi bukaNowa batshintsha ngonaphakade. UYehova wathetha nalo mkhonzi wayemthanda waza wamxelela ukuba uza kulitshabalalisa elo hlabathi. UThixo wayalela uNowa esithi: “Zenzele umkhombe ngomthi onentlaka.”—Genesis 6:14.
Lo mkhombe wawungeyonqanawa njengoko abanye becinga. Wawungenalo iphini eziqhutywa ngalo izikhephe ezininzi. Wawungubhazabhaza nje webhokisi. UYehova waxelela uNowa indlela awayefanele awakhe ngayo, kuquka nendlela awayefanele awuqabe ngayo ngetela. Wachazela uNowa isizathu soko esithi: “Ndizisa unogumbe wamanzi . . . Yonke into esemhlabeni iya kubhubha.” Noko ke, uYehova waphinda wathi kuNowa: “Umele ungene emkhombeni, wena kunye noonyana bakho nomfazi wakho nabafazi boonyana bakho.” UNowa wayefanele afake ezithile kuzo zonke iintlobo zezilwanyana. Zezo zazisemkhombeni kuphela ezaziza kusinda xa kufika uMkhukula!—Genesis 6:17-20.
UNowa kwakufuneka enze umsebenzi onzima. Lo mkhombe wawuza kuba mkhulu—kwakufuneka ube ziimitha ezili-133 ubude, ube ngama-22 ububanzi uze ube zezili-13 ukuphakama. Wawumkhulu kude lee kunayo nayiphi na inqanawa eyenziwe ngomthi kwezakha zakho namhlanje. Ngaba uNowa wala ukusebenza, ekhalazela iingxaki zomsebenzi wakhe okanye watshintsha umkhombe kuba efuna kube lula ukuwenza? IBhayibhile iyaphendula: “Wenza ke uNowa njengako konke oko uThixo abemyalele kona. Wenza kanye njengoko.”—Genesis 6:22.
Lo msebenzi wawenza kangangeminyaka emalunga nama-40 ukuya kwengama-50. Kwakufuneka agawule imithi, ayirhuqe, ayisarhe, ayenze ibe yile nto ayifunayo aze ayibethelele. Umkhombe kwakufuneka ube nemigangatho emithathu, ube namacandelo kunye nomnyango ecaleni. Kuyabonakala ukuba wawuneefestile kunye nophahla olwalwenziwe ngendlela yokuba lukwazi ukutyekeza amanzi.—Genesis 6:14-16.
Njengoko iminyaka yayihamba yaye nokwakhiwa komkhombe kuhambela phambili, uNowa ufanele ukuba wayevuya njengoko ebukele intsapho yakhe isebenza nzima! Kwakukho nomnye umsebenzi ekufanele ukuba wawunzima nangaphezu kokwakha umkhombe. IBhayibhile ithi uNowa ‘wayengumshumayeli wobulungisa.’ (2 Petros 2:5) Ngoko waba nesibindi sokulumkisa abantu abangendawo ukuba baza kutshabalala. Bathini abantu xa besiva eso silumkiso? UYesu Kristu wathetha ngabantu bomhla kaNowa esithi, “abazange banikele ngqalelo.” Wathi babexakeke gqitha—besitya, besela yaye betshata—kangangokuba abazange bamphulaphule uNowa. (Mateyu 24:37-39) Ngokuqinisekileyo abaninzi bamhleka yena nentsapho yakhe; kusenokwenzeka ukuba abanye babemsongela ngokumbetha.
Sekunjalo, uNowa nentsapho yakhe abazange batyhafe. Ukwakha umkhombe kwaqhubeka kuyeyona nto iphambili kubomi babo nangona abantu bomhla wabo babecinga ukuba loo nto bubudenge nenkcitha-xesha. Neentsapho zamaKristu namhlanje zinokufunda lukhulu kuNowa nentsapho yakhe. Kaloku nathi siphila kwixesha iBhayibhile elibiza ngokuba ‘yimihla yokugqibela’ yale nkqubo yezinto. (2 Timoti 3:1) UYesu wathi abantu bomhla wethu babeza kufana twatse nabo babephila xa uNowa wayesakha umkhombe. AmaKristu kufuneka akhumbule oko kwenzeka kuNowa xa abantu bengenamdla kwiindaba ezilungileyo zoBukumkani bukaThixo, besihleka okanye besitshutshisa. Afanele aqonde ukuba bakho nabanye abantu abakha baphathwa ngolo hlobo.
“NGENA . . . EMKHOMBENI”
Kwaqengqeleka amashumi eminyaka umkhombe usakhiwa. Njengoko uNowa wayesondela kwiminyaka engama-600 ubudala, wafelwa ngabantu abathandayo. Kwaqala uyise uLameki. * Kwiminyaka emihlanu kamva kwalandela uyisemkhulu uMethusela, eneminyaka engama-969—oyena mntu waphila ixesha elide ekuthethwe ngaye eBhayibhileni. (Genesis 5:27) UMethusela noLameki babephile ngexesha elinye noAdam.
Kwangaloo nyaka, usolusapho uNowa wafumana umyalelo omtsha kuYehova uThixo: “Ngena, wena nayo yonke indlu yakho, emkhombeni.” Kwangaxeshanye, uThixo waxelela uNowa ukuba angenise zonke iintlobo zezilwanyana—ezihlambulukileyo zibe sixhenxe ukuze kubingelelwe ngazo, aze afake ngambini kuzo zonke ezinye.—Genesis 7:1-3.
Kumele ukuba lowo yayingumbono ongalibalekiyo. Khawube nomfanekiso-ngqondweni waloo mngcelele—ezinye zihamba ngamanqina amane, ezinye zibhabha, ezinye zirhubuluza, ezinye zinyalasa, ezinye zithe chu—ezinye zizikhulu, ezinye zincinci, zonke nje iintlobo zezilwanyana onokucinga ngazo. Akuzange kufuneke uNowa ahl’ esenyuka, ebil’ esoma erhawula izilwanyana ezibalekayo, aziqhube okanye azicenge ukuba zingene emkhombeni. IBhayibhile ithi, ‘zangena ngambini ukuza kuNowa ngaphakathi emkhombeni.’—Genesis 7:9.
Abanye basenokuyithandabuza loo nto besithi: ‘Inokwenzeka njani loo nto? Yayinokwenzeka njani into yokuba zonke izilwanyana zihlale kunye ngoxolo kwindawo encinci ngolo hlobo?’ Kodwa ke khawuyicinge ngolu hlobo le nto: Ngaba nyhani uMdali wezulu nomhlaba ebenokuxakwa kukulawula nokwenza mbuna izilwanyana azidalileyo? Khumbula, uYehova nguThixo owahlula uLwandle Olubomvu phakathi waza wamisa nelanga. Ngaba wayenokoyiswa kukufaka izilwanyana emkhombeni? Yayingenakwenzeka loo nto, ibe wazifaka nangoku!
Yinyaniso ukuba uThixo ngewayezisindise nangenye indlela izilwanyana. Noko ke, wakhetha ukuzisindisa ngendlela esikhumbuza ukuba ekuqaleni wayenike abantu umsebenzi wokunyamekela yonke into ephilayo emhlabeni. (Genesis 1:28) Abazali abaninzi namhlanje basebenzisa ibali likaNowa ukuze bafundise abantwana babo ukuba uYehova uyabathanda abantu kunye nezilwanyana azidalileyo.
UYehova waxelela uNowa ukuba umkhukula wawuza kufika kwisithuba seveki. Kumele ukuba uNowa nentsapho yakhe babexakekile. Khawuthelekelele umsebenzi onzima wokuqinisekisa ukuba izilwanyana kunye nokutya kwazo kufakwa emkhombeni kuze kubekwe kwiindawo zako, kufakwe nempahla yentsapho. Umfazi kaNowa, okaShem, uHam noYafete kufanele ukuba babexakekile belungisa indawo yokuhlala kuloo mkhombe.
Kuthekani ngabantu bomhla wakhe? Abazange ‘banake’—naxa kwakubonakala ngokucacileyo ukuba uYehova uyamsikelela uNowa nomsebenzi wakhe. Kufanele ukuba bazibona izilwanyana zilukrozo ukuya emkhombeni. Kodwa ke akufanele kusothuse ukungabi namdla kwabo. Nanamhlanje, abantu ababuhoyanga ubungqina obucacileyo bokuba siphila kwimihla yokugqibela. Kanye njengoko nompostile uPetros waprofetayo, abagculeli baye babagculela abo baphulaphula isilumkiso sikaThixo. (2 Petros 3:3-6) Kufanele ukuba abantu bamhleka uNowa nentsapho yakhe.
Abantu bamhleka de kwanini? IBhayibhile ithi emva kokuba uNowa nentsapho yakhe kunye nezilwanyana bengenile emkhombeni, “uYehova waluvala ucango emva kwakhe.” Ukuba abanye babo bantu babehleka babekufutshane nomkhombe, ngokuqinisekileyo amazinyo aba ziinyanda. Ukuba babengekho ecaleni komkhombe, ngokuqinisekileyo batsho esimantshiyane xa kwagaleleka izantyalantyala zemvula! Kaloku kwanetha izantyalantyala zemvula ezagubungela umhlaba wonke, kanye njengokuba wayetshilo uYehova.—Genesis 7:16-21.
Ngaba uYehova wavuya xa ebona abo bantu bangendawo betshabalala? Hayi! (Hezekile 33:11) Kaloku wayebanike ithuba lokuba batshintshe baze benze okuhle. Ngaba ngebabekwazile ukuguquka? Ubomi bukaNowa bawuphendula lo mbuzo. Ngokuhamba noYehova nangokuthobela kwakhe uThixo kwinto yonke, uNowa wabonisa ukuba umntu wayenako ukusinda. Ngoko ke, ukholo lwakhe lwabagweba abantu bomhla wakhe; lwabubhenca ubungendawo. Ukholo lwakhe lwasindisa yena nentsapho yakhe. Ukuba uba nokholo njengoNowa, nawe uya kusinda uze usindise nabo ubathandayo. NjengoNowa, nawe unako ukuhamba noYehova uThixo uze umenze umhlobo wakho. Kwaye obo buhlobo bunokuhlala buhleli!
^ isiqe. 10 Ngaloo mihla, abantu babephila ixesha elide kakhulu kunelo siliphilayo namhlanje. Kuyabonakala ukuba loo nto yayibangelwa kukuba babengekho kude nemfezeko abaphulukana nayo uAdam noEva.
^ isiqe. 20 ULameki wamthiya igama elithi Nowa unyana wakhe—elithetha “Ukuphumla: Intuthuzelo”—yaye wayeprofetile esithi uNowa uza kulandela igama lakhe ngokukhokela abantu ukuze baphumle ekusebenzeni nzima kumhlaba oqalekisiweyo. (Genesis 5:28, 29) ULameki wafa ngaphambi kokuba eso siprofeto sizaliseke.


text:
Isifundo 15
Kutheni Ufanele Uqhubeke?
1. Yintoni oya kuyizuza xa uqhubeka ufunda iBhayibhile?
Alithandabuzeki elokuba, olu hlolisiso lweemfundiso zeBhayibhile ezisisiseko luza kukwenza umthande ngakumbi uYehova. Olu thando lufuna ukusoloko luhlakulelwa. (1 Petros 2:2) Ithemba lakho lobomi obungunaphakade lixhomekeke ekubeni uqhubeke usondele kuThixo ngokufundisisa iLizwi lakhe.—Funda uYohane 17:3; Yude 21.
Njengoko usiya umazi uThixo, ukholo lwakho luza komelela nangakumbi. Ukholo luya kukunceda ukholise uThixo. (Hebhere 11:1, 6) Luya kukubangela ukuba uguquke uze utshintshe indlela ophila ngayo.—Funda iZenzo 3:19.
2. Indlela omazi ngayo uThixo inokubanceda njani abanye?
Ngokuzenzekelayo, uza kufuna ukuxelela abanye ngezinto ozifundileyo—sonke siyakuthanda ukubalisa iindaba ezimnandi. Njengoko uqhubeka ufundisisa iBhayibhile, uya kufunda indlela yokuyisebenzisa ukuze uchazele abanye ngokholo onalo kuYehova nakwiindaba ezilungileyo.—Funda amaRoma 10:13-15.
Abantu abaninzi baqala bazincokole ezi ndaba zilungileyo kubahlobo nezalamane. Thetha nabo ngobuchule. Kunokuba ubaxelele ukuba ayikho le nto bayikholelwayo, baxelele ngezithembiso zikaThixo. Kwakhona, ungalibali ukuba abantu basoloko bethanda indlela obaphatha ngayo kunento oyithethayo.—Funda eyesi-2 Timoti 2:24, 25.
3. Bubuhlobo obunjani onokubunandipha noThixo?
Ukufundisisa iLizwi likaThixo kuya kukunceda ukhule ngokomoya. Ekugqibeleni usenokuba nolwalamano olukhetheke ngokupheleleyo noYehova. Usenokude ube lilungu lentsapho yakhe.—Funda eyesi-2 kwabaseKorinte 6:18.
4. Unokuqhubeka njani usenza inkqubela?
Unokwenza inkqubela ngokomoya ngokuqhubeka ufundisisa iLizwi likaThixo. (Hebhere 5:13, 14) Cela omnye wamaNgqina kaYehova akuqhubele isifundo seBhayibhile kwincwadi ethi Yintoni Ngokwenene Efundiswa YiBhayibhile? Okukhona ufundisisa iLizwi likaThixo, kokukhona uya kuphumelela ebomini.—Funda iNdumiso 1:1-3; 73:27, 28.
Iindaba ezilungileyo zivela kuYehova, uThixo ovuyayo. Unokusondela kuye ngokusondela ngakumbi kubantu bakhe. (Hebhere 10:24, 25) Ngokuqhubeka usenza umgudu wokukholisa uYehova, uzabalazela ukuphila ubomi bokwenene—ubomi obungunaphakade. Eyona nto unokuyenza kukusondela ngakumbi kuThixo.—Funda eyoku-1 kuTimoti 1:11; 6:19.
Funda Okungakumbi
Yintoni Eyenzekayo EHolweni YoBukumkani?
Khawukhe ungene ngaphakathi.
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?
Sondela KuThixo Ngomthandazo
Ngaba uThixo uyaphulaphula xa uthandaza? Ukuze siphendule lo mbuzo, sifanele sazi oko kufundiswa yiBhayibhile ngomthandazo.


text:
KALVERŠ IR SVETICKAS , advokatų kontoraIkhadi engabonakaliyo
KALVERŠ IR SVETICKAS , advokatų kontora
Ekuxoxweni kwamatyala embambano, Ifemu yomthetho, Kwiingxoxo zolwaphulo, Kwiinkqubo zolawulo, Labor law +5
Ushicelelo
I-V 9:00-18:00
- KALVERŠ IR SVETICKAS , advokatų kontora
Imephu
Umsebenzi udidi
Ekuxoxweni kwamatyala embambano, Ifemu yomthetho, Kwiingxoxo zolwaphulo, Kwiinkqubo zolawulo, Labor law, Nomthetho nosapho, Umangalelwano, Umthetho land, Uncedo lwezomthetho, Wezemali, inshorensi, umthetho


text:
IMBONISELO APRILI 2015
Awungethandi Ukufunda IBhayibhile?
Izigidi zabantu emhlabeni wonke ziye zancedwa sisifundo seBhayibhile samahala esiqhutywa ngamaNgqina kaYehova. Funda ngendlela esinokukunceda ngayo esi sifundo seBhayibhile.
Kutheni Umele Ufunde IBhayibhile?
Mhlawumbi usenokuthi ‘Ndixakekile’ okanye uthi ‘Ndonqena ukuzibophelela’?
Isifundo SeBhayibhile Somntu Wonke
Fumana iimpendulo zemibuzo esibhozo edla ngokubuzwa ngabantu ngesifundo seBhayibhile.
Imibuzo Emithathu Eyatshintsha Ubomi Bam
Xa umfundi waba ngumfundisi, uDoris Eldred waphenduleka kwimibuzo awayenayo ngobomi.
Ubuncwane Obubhaqwe Enkunkumeni
Isiqwenga sikaRylands seVangeli kaYohane singowona mbhalo-ngqangi mdala wakhe wafunyanwa weZibhalo ZesiGrike ZamaKristu.
Kutheni Simele Sikhumbule Ukufa KukaYesu?
Abantu abaninzi babhiyozela ukuzalwa kukaYesu ngeKrismesi nokuvuswa kwakhe ngeIsta. Kutheni Nje AmaNgqina KaYehova Esenza Isikhumbuzo Sokufa KukaYesu?
Ngaba Ubusazi?
Wawuyintoni umsebenzi wegosa lomkhosi wamaRoma? Izipili ezazisetyenziswa ngexesha lokubhalwa kweBhayibhile zahluke njani kwezangoku?
Iimpendulo Zemibuzo YeBhayibhile
Ngaba kungaze kwenzeke ukuba abantu bathandane?
Izinto Ezingakumbi Ezifumaneka Kwi-intanethi
Ngaba IBhayibhile Ivela KuThixo?
Ababhali beBhayibhile abaninzi bathi babhala izinto abazixelelwa nguThixo. Kwakutheni?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
5 Zityhutyheni izitrato zaseYerusalem nibone, ngoku, nazi, nize nizifunele kwiindawo zayo zembutho enoba ninokufumana umntu kusini na,+ enoba kukho nabani na owenza okusesikweni,+ nabani na ofuna ukuthembeka,+ yaye ndiya kuyixolela.
2 Kwanokuba bangathi: “Ephila nje uYehova!” baya kuba bafunga ubuxoki ngokupheleleyo.+
3 Owu Yehova, amehlo akho akakho ekuthembekeni na?+ Ubabethile,+ kodwa abakhange bagule.+ Ubatshabalalisile.+ Balile ukwamkela uqeqesho.+ Babenze balukhuni ubuso babo kunengxondorha.+ Balile ukubuya.+
4 Nam ndathi: “Ngokuqinisekileyo bangabodidi oluphantsi. Benze ngobudenge, kuba abayinanzanga indlela kaYehova, umgwebo woThixo wabo.+
5 Ndiza kuya kwabakhulu ndize ndithethe nabo;+ kuba bona bamele ukuba bayiphawule indlela kaYehova, umgwebo woThixo wabo.+ Ngokuqinisekileyo bona bamele ukuba xa bebonke bayaphule idyokhwe; bamele ukuba baziqhawule izibopho.”+
6 Kungenxa yoko le nto ingonyama yasehlathini ibabulele, nengcuka yasethafeni eliyinkqantosi iyabaphanga,+ nehlosi libalalela ezixekweni zabo.+ Wonk’ ubani ophuma kubo uyaqwengwa. Kuba kube kuninzi ukunxaxha kwabo; izenzo zabo zokungathembeki zininzi.+
7 Ndingakuxolela njani na ngayo yona kanye le nto? Oonyana bakho bandishiyile, bafunga+ into engengoThixo.+ Ndandibanelisa,+ kodwa baqhubeka bekrexeza,+ kwaye bahamba bengumkhosi ukuya endlwini yomfazi ongunongogo.
8 Banjengamahashe avuthayo yinkanuko yesini, anamasende amakhulu. Ngamnye ukhalela kumfazi weqabane lakhe.+
9 “Andifanele ndibaphendulise na ngenxa kanye yezi zinto?” utsho uYehova.+ “Okanye phezu kohlanga olunjengolu umphefumlo wam awufanele uziphindezele na?”+
10 “Nyukelani kwizintlu zomdiliya wayo nize nonakalise,+ kodwa ningatshabalalisi ngokupheleleyo.+ Susani amahlumelo ayo achumileyo, kuba akangokaYehova.+
11 Kuba indlu kaSirayeli nendlu kaYuda ngokuqinisekileyo zindenzele ubuqhophololo,” utsho uYehova.+
12 “Ziyamkhanyela uYehova, zisithi, ‘Asinguye.+ Kwaye thina asiyi kufikelwa yintlekele, kungekho krele okanye ndlala esiya kuyibona.’+
13 Nabaprofeti baba ngumoya, yaye ilizwi alikho kubo.+ Kuya kwenziwa ngaloo ndlela kubo.”
14 Ngoko ke utsho uYehova, uTHIXO wemikhosi, ukuthi: “Ngenxa yokuba nithethe oku, yabonani, ndiwenza abe ngumlilo emlonyeni wenu amazwi am,+ yaye esi sizwana siya kuba ziinkuni, kwaye ngokuqinisekileyo uya kusiqwenga.”+
15 “Yabonani, ndizisa phezu kwenu uhlanga oluvela kude,+ ndlu kaSirayeli,” utsho uYehova. “Luhlanga olunyamezelayo.+ Luhlanga lwakudala, uhlanga olululwimi ungalwaziyo, kwaye akunakukuqonda oko lukuthethayo.
16 Umphongolo walo unjengendawo yokungcwaba evulekileyo; bonke bangamadoda anamandla.+
17 Ngokuqinisekileyo baya kusidla basigqibe isivuno sakho nesonka sakho.+ Aba bantu baya kubadla babagqibe oonyana bakho neentombi zakho. Baya kuyidla bayigqibe imihlambi yakho yezimvu nemihlambi yakho yeenkomo. Baya kuwudla bawugqibe umdiliya wakho nomkhiwane wakho.+ Baya kuziqoba ngekrele izixeko zakho ezinqatyisiweyo okholose ngazo.”
18 “Nangaloo mihla,” utsho uYehova, “andiyi kunitshabalalisa.+
19 Niya kuthi ke, ‘Kungenxa yasiphi na isibakala le nto uYehova uThixo wethu enze zonke ezi zinto kuthi?’+ Uze uthi ke kubo, ‘Kanye njengoko nindishiyile naza naya kukhonza uthixo wasemzini kwilizwe lenu, ngokunjalo niya kukhonza abasemzini kwilizwe elingelolenu.’”+
20 Kuxeleni oku kwindlu kaYakobi, nize nikuvakalise kwaYuda, nithi:
21 “Ke kaloku, yivani oku, bantundini bangalumkanga, abangenantliziyo:+ Banamehlo, kodwa ababoni;+ baneendlebe, kodwa abeva.+
22 ‘Anindoyiki na nam,’+ utsho uYehova, ‘okanye aninazintlungu ziqatha na ngenxa yam,+ obeke intlabathi yangumda wolwandle, ummiselo ohlala ngokungenammiselo olungenakuwudlula? Nangona amaza alo elatyuza, sekunjalo akanakoyisa; yaye nangona exokozela, sekunjalo akanakudlula.+
23 Kodwa sona kanye esi sizwana sinentliziyo eneenkani nenemvukelo; siphambukile saza saqhubeka sihamba ngekhondo laso.+
24 Kodwa asitsho entliziyweni yaso ukuthi: “Ke kaloku, masoyike uYehova uThixo wethu,+ Lowo unika izantyalantyala zemvula nemvula yasekwindla nemvula yasentwasahlobo ngexesha layo,+ Lowo usigcinela iiveki ezimiselweyo zesivuno.”+
25 Iziphoso zenu zizishenxisile ezi zinto, nezono zenu zikuthintele kuni okulungileyo.+
26 “‘Kuba phakathi kwabantu bam kufunyenwe abantu abangendawo.+ Bahleli beqondele, bebuthumile njengababambisi beentaka.+ Babeke isibatha esonakalisayo. Babambisa abantu.
27 Njengendlwane izele zizidalwa eziphaphazelayo, ngokunjalo nezindlu zabo zizele yinkohliso.+ Kungenxa yoko le nto beye baba bakhulu kwaye bezuza ubutyebi.+
28 Batyebile;+ bayakhazimla. Baphuphuma izinto ezimbi. Ityala abaligwebi,+ kwanetyala lenkwenkwe engenayise,+ ukuze baphumelele;+ netyala lamahlwempu abaligwebi.’”
29 “Ndifanele ndingabaphendulisi na ngenxa yezi zinto,” utsho uYehova, “okanye kuhlanga olunjengolu umphefumlo wam ufanele ungaziphindezeleli na?+
30 Benza izinto ezikhwankqisayo neziqhiphula umbilini, kulo ilizwe:+
31 Abaprofeti okunene baprofeta ubuxoki;+ ke bona ababingeleli, bahamba besoyisa ngokwamandla abo.+ Kwaye abantu bam bathande ngaloo ndlela;+ yaye niya kwenza ntoni na ekupheleni kwako oku?”+
Yithumele
Yithumele
Yeremiya 5
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=5&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D5%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Iintshayelelo Onokuzisebenzisa
UVUKANI!
Umbuzo: Iingxelo zibonisa ukuba lintinge ngendlela eyothusayo inani labafikisayo abangonwabanga. Ucinga ukuba yintoni enokwenziwa ukulungisa le ngxaki?
Unokuthi: Le magazini inamacebiso ngento enokwenziwa ngabafikisayo xa bekule ngxaki, noko kunokwenziwa ngabazali ukubanceda.
FUNDISA INYANISO
Umbuzo: Unokonwaba njani emtshatweni?
Isibhalo: Efe 5:33
Inyaniso: Imitshato iyaphumelela xa kukho uthando nentlonelo.
NGABA IZINTO EZIPHILAYO ZADALWA? (lc)
Umbuzo: Ucinga ukuba kusengqiqweni ukuthi ubomi badalwa nguThixo okanye babakho ngamabona-ndenzile?
Unokuthi: Le ncwadana inobungqina obubangela ukuba abantu abaninzi bakholelwe kuMdali okrelekrele. Ndicela ukuphinda ndibuye ukuze sincokole ngalo mbuzo ukwiphepha 29: “Ngaba Kubalulekile Ukuba Yintoni Oyikholelwayo?”
ZENZELE EYAKHO INTSHUMAYELO
Sebenzisa le mizekelo ingasentla ukuze uzenzele eyakho intshumayelo yasentsimini.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
17 AmaFilisti+ aqokelelana ndawonye ngokwamaqela awo ukuba enze imfazwe. Athi akuqokelelana ndawonye eSokho,+ yakwaYuda, andula ke amisa inkampu yawo phakathi kweSokho neAzeka,+ e-Efese-damim.+
2 USawule ke yena namadoda akwaSirayeli, baqokelelana ndawonye baza bamisa inkampu entilini kaElaha,+ bakha uluhlu lwedabi ukuze bahlangabeze amaFilisti.
3 Yaye amaFilisti ayemi entabeni kweli cala, amaSirayeli wona emi entabeni kweliya icala, intlambo iphakathi kwawo.
4 Kwaza kwaphuma iqhawe enkampini yamaFilisti, eligama linguGoliyati,+ laseGati,+ elibude buziikubhite ezintandathu nomolulo weminwe.+
5 Lalinesigcina-ntloko sobhedu entloko, lambethe isambatho sentsimbi, esineengcamba, ubunzima besambatho+ eso sentsimbi babuziishekele zobhedu ezimawaka mahlanu.
6 Ngentla kweenyawo zalo lalinezikhuselo zeembande ezenziwe ngobhedu nentshuntshe+ yobhedu phakathi kwamagxa alo.
7 Nomphini owenziwe ngomthi womkhonto walo wawunjengomqobo wabaluki,+ nencakuba yomkhonto walo wawuziishekele zentsimbi ezingamakhulu amathandathu; nomphathi wekhaka elikhulu wayehamba phambi kwalo.
8 Wandula ke wema ngxi waza wamemeza kwizintlu zedabi zakwaSirayeli+ waza wathi kuwo: “Kutheni na ukuba niphume ukuze nakhe uluhlu lwedabi? AndingomFilisti na mna yaye nina aningobakhonzi+ bakaSawule? Zinyuleleni indoda, ihle ize kum.
9 Ukuba ithe yakwazi ukulwa nam ize indixabele, simele ke sibe ngabakhonzi kuni. Kodwa ukuba mna ndithe ndayilingana ndaza ndayixabela, nani nimele nibe ngabakhonzi kuthi, nimele nisikhonze.”+
10 Waza lo mFilisti wahlabela mgama wathi: “Mna ndiyazingcikiva+ ngale mini izintlu zedabi zakwaSirayeli. Ndinikeni indoda, ndilwe nayo!”+
11 Xa uSawule+ noSirayeli wonke beva la mazwi omFilisti, bankwantya yaye babesoyika kakhulu.+
12 Ke kaloku uDavide wayengunyana walo mEfrata+ waseBhetelehem yakwaYuda ogama linguYese. Wayenoonyana abasibhozo.+ Yaye ngemihla kaSawule le ndoda yayisele indala phakathi kwamadoda.
13 Oonyana abathathu bakaYese abakhulu bahamba. Balandela uSawule ukuya emfazweni,+ yaye amagama oonyana bakhe abathathu abaya emfazweni yayinguEliyabhi+ owamazibulo, nonyana wakhe wesibini uAbhinadabhi+ nowesithathu uShamaha.+
14 Kwaye uDavide wayengoyena mncinane,+ yaye abathathu abakhulu balandela uSawule.
15 Ke uDavide ubesiya kuSawule aze abuye ukuze anyamekele izimvu+ zikayise eBhetelehem.
16 NomFilisti wayesiza ngaphambili ekuseni nangokuhlwa waza wema apho kangangeemini ezingamashumi amane.
17 Wandula ke uYese wathi kuDavide unyana wakhe: “Khawuncede, uthabathele abantakwenu le efa yeenkozo ezigcadiweyo+ nezi zonka zilishumi, uphathele ngokukhawuleza abantwakwenu enkampini.
18 Nezi nxalenye zilishumi zobisi ufanele uzise kwintloko yewaka;+ uze uvelele abantakwenu ngokubhekisele kwintalo-ntle yabo,+ uthabathe nesibambiso kubo.”
19 Ngelo thuba, uSawule kunye nabo kunye namanye amadoda onke akwaSirayeli babesentilini kaElaha,+ besilwa namaFilisti.+
20 Ngako oko uDavide wavuka ekuseni waza wazishiya izimvu kumgcini, wathabatha, waza wahamba kanye njengoko uYese wayemyalele.+ Akufika kuthango lwenkampu,+ imikhosi yamajoni yayiphuma isiya kuluhlu lwedabi,+ yaza yahlaba umkhosi ukuba kuyiwe edabini.
21 USirayeli namaFilisti azimisa ukuze uluhlu lwedabi luhlangabezane noluhlu lwedabi.
22 Ngoko nangoko uDavide washiya impahla+ yakhe esandleni somgcini wempahla+ waza wabaleka waya kuluhlu lwedabi. Xa wafikayo, wabuzisa ngentlalo-ntle yabantakwabo.+
23 Ngoxa wayesathetha nabo, kaloku, nalo iqhawe, igama lalo linguGoliyati+ umFilisti waseGati,+ lisiza livela ezintlwini zedabi zamaFilisti, laza lathetha kwalaa mazwi manye njengangaphambili,+ noDavide waphulaphula.
24 Ke wona onke amadoda akwaSirayeli, athi akuyibona le ndoda, oyika kakhulu, aza asaba.+
25 Aza amadoda akwaSirayeli athi: “Niyibonile na le ndoda inyukayo? Kuba inyuka isiza kungcikiva+ uSirayeli. Kuya kuthi ke, indoda ethe yayixabela, ukumkani ayityebise ngobutyebi obukhulu, yaye uya kuyinika intombi yakhe,+ nendlu kayise uya kuyikhulula kwaSirayeli.”+
26 NoDavide wathi kumadoda awayemi kufuphi naye: “Kuya kwenziwa ntoni na kwindoda exabele laa mFilisti+ uphaya ize okunene isuse ungcikivo phezu koSirayeli?+ Kuba ungubani na lo mFilisti ungalukanga+ ukuba angcikive+ izintlu zedabi zoTHIXO ophilayo?”+
27 Bandula ke abantu batsho amazwi afanayo njengangaphambili, besithi: “Kuya kwenjiwa nje ke kwindoda emxabeleyo.”
28 Waza uEliyabhi+ umkhuluwa wakhe wamva njengoko wayethetha kuloo madoda, yaye wavutha umsindo kaEliyabhi kuDavide,+ kangangokuba wathi: “Kutheni na ukuze uhle? Uzishiye elugcinweni lukabani na ezaa zimvu zimbalwa emva phaya entlango?+ Mna lo ndikwazi kakuhle ukukhukhumala kwakho nobubi bentliziyo yakho,+ ngenxa yokuba uhle ngenjongo yokubona idabi.”+
29 UDavide wathi: “Ndenze ntoni ngoku? Ibingelolizwi nje kuphela na?”+
30 Wajika ke esuka ngakuye wabheka ngakuthile ongomnye waza waqhubeka ethetha ilizwi elifanayo njengangaphambili,+ yaye, nabo abantu bamnika impendulo efanayo njengangaphambili.+
31 Ngoko amazwi awawathethayo uDavide aviwa, yaye bawaxela phambi kukaSawule. Ngenxa yoko wathi makaziswe.
32 Waza uDavide wathi kuSawule: “Makungawi ntliziyo yakhe nawuphi na umntu ngaphakathi kwakhe.+ Umkhonzi wakho lo uya kuya aze okunene alwe nalo mFilisti.”+
33 Kodwa uSawule wathi kuDavide: “Akukwazi ukuya kulo mFilisti ukuze ulwe naye,+ kuba wena useyinkwenkwe,+ abe yena eyindoda yemfazwe ukususela ebukhwenkweni bakhe.”
34 Waza uDavide wahlabela mgama wathi kuSawule: “Umkhonzi wakho waba ngumalusi kayise kuwo umhlambi, kwaza kweza ingonyama,+ kwanebhere, nganye yathabatha imvu emhlambini.
35 Yaye ndaphuma ndayilandela ndaza ndayibetha,+ ndahlangula emlonyeni wayo. Yathi yakundihlasela, ndayibamba ngodevu lwayo ndaza ndayibetha ndayibulala.
36 Zombini ingonyama nebhere umkhonzi wakho lo wazibulala; kwaye lo mFilisti+ ungalukanga umele abe njengenye yazo, kuba ungcikive+ izintlu zedabi+ zoTHIXO ophilayo.”+
37 Wandula ke uDavide wongezelela oku: “UYehova, owandihlangulayo ethupheni lengonyama nasethupheni lebhere, nguye oya kundihlangula esandleni salo mFilisti.”+ USawule wathi kuDavide: “Hamba, yaye ngamana uYehova angaba nawe.”+
38 Ke kaloku uSawule wambesa uDavide ngezambatho zakhe, waza wambeka isigcina-ntloko sobhedu entloko, emva koko wamambesa ngesambatho sentsimbi.
39 Wandula ke uDavide wabhinqa ikrele lakhe phezu kwezambatho zakhe waza wahamba [kodwa akabanga nako], ngenxa yokuba wayengazilinganga. Ekugqibeleni wathi uDavide kuSawule: “Andikwazi kuhamba ngezi zinto, kuba andikhange ndizilinge.” Ngoko uDavide wazishenxisa kuye.+
40 Wathabatha intonga yakhe esandleni sakhe waza wazinyulela amatye amahlanu angawona agudileyo entlanjeni wawabeka kwingxowa yakhe yabalusi awayeyisebenzisa njengesikhongozelo, yaye isilingi sakhe sasisendleni sakhe.+ Waza waya kumFilisti lowo.
41 NomFilisti weza, esondela kufuphi ngakumbi kuDavide, nendoda ethwele ikhaka elikhulu yayiphambi kwakhe.
42 Wathi ke umFilisti akukhangela waza wabona uDavide, wamdelela+ ngenxa yokuba eyinkwenkwe+ yaye ebubomvurha,+ emhle imbonakalo.+
43 Ngoko umFilisti wathi kuDavide: “Ndiyinja na,+ ukuba uze kum uneentonga?” UmFilisti wamqalekisa uDavide ngoothixo bakhe.+
44 Waza umFilisti wahlabela mgama wathi kuDavide: “Yiza kum apha, yaye ndiza kunika iintaka zezulu namarhamncwa asendle inyama yakho.”+
45 Naye ke uDavide wathi kumFilisti: “Uza kum unekrele nomkhonto nentshuntshe,+ kodwa mna ndiza kuwe ngegama likaYehova wemikhosi,+ uTHIXO wezintlu zedabi zakwaSirayeli, omngcikivileyo.+
46 Ngale mini uYehova uya kukunikezela esandleni sam,+ yaye ngokuqinisekileyo ndiya kukubulala ndize ndiyisuse intloko yakho kuwe; yaye ngokuqinisekileyo izidumbu zenkampu yamaFilisti ndiya kuzinika iintaka zezulu namarhamncwa omhlaba ngale mini;+ baze abantu bomhlaba wonke bazi ukuba kukho uThixo ongowakwaSirayeli.+
47 Nalo lonke eli bandla liya kwazi ukuba akungakrele nangamkhonto ukusindisa kukaYehova,+ ngenxa yokuba lelikaYehova idabi,+ yaye umele aninikele esandleni sethu.”+
48 Wasuka ke umFilisti wasondela ehlangabeza uDavide, noDavide wakhawuleza waza wabaleka ukuya ngakuluhlu lwedabi ehlangabeza umFilisti.+
49 Wandula ke uDavide wafaka isandla sakhe engxoweni yakhe wathabatha ilitye apho waza wasawula, ngokokuze abethe+ umFilisti ebunzi laza ilitye latshona ebunzini lakhe, wawa ngobuso emhlabeni.+
50 Ngoko uDavide, ngesilingi nelitye, wangqineka omelele kunomFilisti waza wambetha umFilisti wambulala; yaye wayengenakrele esandleni uDavide.+
51 Waqhubeka ke uDavide ebaleka waya kuma phezu komFilisti. Wandula ke wathabatha ikrele lakhe+ waza walirhola esingxotyeni salo wambulala ngokuqinisekileyo xa wamnqula intloko ngalo.+ AmaFilisti abona ukuba onamandla wawo ufile, aza asaba.+
52 Esuka ke amadoda akwaSirayeli nawakwaYuda akhwaza aza awasukela+ amaFilisti ukuya kufikelela entlanjeni+ nasemasangweni ase-Ekron,+ nabo bangxwelerhekileyo kumaFilisti bamana besiwa endleleni esuka eShaharayim,+ ukuya kufikelela eGati nase-Ekron.
53 Emva koko oonyana bakaSirayeli babuya ekusukeleni ngokushushu amaFilisti baza baphanga+ iinkampu zawo.
54 Wandula ke uDavide wathabatha intloko+ yomFilisti waza wayizisa eYerusalem, nezixhobo zakhe wazibeka ententeni yakhe.+
55 Ke kaloku ngaloo mzuzu uSawule abona ngawo uDavide ephuma esiya kuhlangabeza umFilisti, wathi kuAbhinere+ intloko yomkhosi: “Ngunyana kabani+ na le nkwenkwe,+ Abhinere?” UAbhinere wathi: “Ngobomi bomphefumlo wakho, kumkani, andazi konke konke!”
56 Ngoko ukumkani wathi: “Buzisa ukuba ngunyana kabani na eli gatyana.”
57 Ngako oko, kamsinya nje uDavide akubuya ekuxabeleni umFilisti, uAbhinere wamthabatha waza wamzisa phambi koSawule nentloko+ yomFilisti isesandleni sakhe.
58 Ke kaloku uSawule wathi kuye: “Ungunyana kabani na, mfanandini?” noDavide ke wathi: “Ndingunyana womkhonzi wakho uYese+ waseBhetelehem.”+
Yithumele
Yithumele
1 Samuweli 17
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=9&Chapter=17&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D17%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Kwahlanganisana kuye abaFarisi nabathile kubabhali ababevela eYerusalem.+
2 Yaye bakubona abathile kubafundi bakhe besidla isidlo sabo ngezandla ezidyobhekileyo, oko kukuthi, ezingahlanjwanga+—
3 kuba abaFarisi nawo onke amaYuda abadli ngaphandle kokuba bahlambe izandla zabo ukusa engqinibeni, bebambelele nkqi kwisithethe sabantu bamaxesha angaphambili,
4 yaye, xa bevela emarikeni, abadli ngaphandle kokuba bazihlambulule ngokuzifefa; kukho nezinye izithethe+ ezininzi abaye bazamkela ukuze babambelele nkqi kuzo, ubhaptizo lweendebe nemiphanda nezitya zobhedu;+—
5 ngoko aba baFarisi nababhali bambuza besithi: “Kutheni abafundi bakho bengaziphathi ngokuvumelana nesithethe sabantu bamaxesha angaphambili, kodwa besitya ngezandla ezidyobhekileyo?”+
6 Wathi kubo: “UIsaya watyapha ukuprofeta ngani bahanahanisindini, njengoko kubhaliwe kwathiwa,+ ‘Esi sizwana sindibeka ngemilebe yaso, kodwa iintliziyo zaso zikude lee kum.+
7 Sindinqulela ilize, kuba sifundisa iimfundiso eziyimiyalelo yabantu.’+
8 Kaloku niwuyekile umyalelo kaThixo, nabambelela nkqi kwisithethe sabantu.”+
9 Ngokubhekele phaya, waqhubeka wathi kubo: “Ninobuchule bokuwubekela bucala umyalelo+ kaThixo ukuze nigcine isithethe senu.
10 Ngokomzekelo, uMoses wathi, ‘Beka uyihlo nonyoko,’+ yaye, ‘Lowo utshabhisa uyise okanye unina makafe.’+
11 Kodwa nina nithi, ‘Ukuba umntu uthi kuyise okanye kunina: “Nakuphi na endinako obunokuthi ngako ufumane ingenelo kum kuyikorbhane,+ (oko kukuthi, isipho esinikelwe+ kuThixo,)”’—
12 anibi samvumela enzele uyise okanye unina nanye into,+
13 yaye ngaloo ndlela niyalitshitshisa ilizwi likaThixo+ ngesithethe senu eniye nasinikela. Yaye nenza izinto ezininzi+ ezifana nale.”
14 Ngoko, wasibizela kuye kwakhona isihlwele, waqhubeka wathi kuso: “Phulaphulani kum, nonke, nize nifumane intsingiselo.+
15 Akukho nto esuka ngaphandle emntwini engena kuye enokumdyobha; kodwa zizinto eziphuma emntwini ezimdyobhayo umntu.”+
16 ——
17 Akungena endlwini ekude nesihlwele, abafundi bakhe bambuza ngokuphathelele umzekeliso lowo.+
18 Ngoko wathi kubo: “Nikwanje nani ukungaqondi njengabo?+ Aniqondi na ukuba akukho nto esuka ngaphandle engena emntwini enokumdyobha,
19 ekubeni ingena, kungekhona entliziyweni yakhe, kodwa emathunjini akhe, yaye iphuma kumjelo ogutyulayo?”+ Ngaloo ndlela wakuvakalisa kuhlambulukile konke ukutya.+
20 Ngokubhekele phaya, wathi: “Oko kuphuma emntwini kuko okumdyobhayo umntu;+
21 kuba ngaphakathi, entliziyweni yabantu,+ kuphuma iingcinga ezimbi: uhenyuzo,+ ubusela, ukubulala,+
22 ukukrexeza, iinkanuko,+ izenzo zobungendawo, inkohliso, ihambo evakalala,+ iliso elinomona, ukunyelisa, ikratshi, ukungabikho ngqiqweni.
23 Zonke ezi zinto zingendawo ziphuma ngaphakathi yaye ziyamdyobha umntu.”+
24 Ukusuka apho wasukuma waya kwimimandla yaseTire naseSidon.+ Wangena endlwini yaye akazange afune kubekho nabani na ukwaziyo oko. Kodwa waphawuleka;+
25 ngoko nangoko umfazi owayenentombi encinane eyayinomoya ongahlambulukanga weva ngaye waza weza wandula ke waqubuda ezinyaweni zakhe.+
26 Lo mfazi wayengowaseGrisi, engowohlanga lwamaSirofenike; yaye wayemcela ukuba ayikhuphe idemon entombini yakhe.+
27 Kodwa wathi kuye: “Kuqala yeka abantwana banele, kuba akulungile ukuthabatha isonka sabantwana+ uze usiphose ezinjaneni.”+
28 Noko ke, ekuphenduleni, wathi kuye: “Ewe, mnumzana, kodwa noko iinjana phantsi kwetafile zidla iimvuthuluka+ zabantwana abancinane.”+
29 Ngako oko wathi kuye: “Ngenxa yoko ukuthethileyo, hamba; idemon iphumile entombini yakho.”+
30 Ngoko wagoduka waza wafika+ umntwana oselula ebekwe emandlalweni yaye idemon iphumile.
31 Ekubuyeni kwakhe ephuma kwimimandla yaseTire wadlula eSidon waya kulwandle lwaseGalili watyhutyha phakathi kwimimandla yaseDekapoli.+
32 Apho bamzisela isithulu esithintithayo, bambongoza ukuba asibeke isandla.+
33 Wasisusa esihlweleni wasisa ngasese, wafaka iminwe yakhe ezindlebeni zaso waza, emva kokutshica, wachukumisa ulwimi lwaso.+
34 Wakhangela phezulu ezulwini+ wancwina+ ngamandla waza wathi kuso: “Efatha,” oko kukuthi, “Vuleka.”
35 Ngoko, avuleka amandla aso okuva,+ nokuqhobosheka kolwimi lwaso kwakhululeka, saza sathetha ngokuqhelekileyo.
36 Ngako oko wabayala ukuba bangaxeleli nabani na;+ kodwa okukhona wayebayala, kokukhona babekubhengeza ngakumbi.+
37 Eneneni, babesithi khamnqa+ ngeyona ndlela ingaqhelekanga besithi: “Wenze kakuhle zonke izinto. Wenza kwanezithulu zive nabangathethiyo bathethe.”+
Yithumele
Yithumele
Marko 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NGABA YADALWA?
Ubuchule Bokufuduka Bukakhwalimanzi Ongwevu
UKUFUDUKA kukakhwalimanzi ongwevu kubakhwankqisa gqitha abantu. Uhambo lwale ntaka oluziikhilomitha ezingama-11, 000 lunokuthatha iintsuku ezingaphezu kwezisibhozo.
Khawufan’ ucinge nje: Abaphandi bakholelwa ukuba ezinye iintaka zinento efana nekhampasi ezinceda zazi indlela ezifanele zihambe ngayo. Kusenokwenzeka ukuba ukhwalimanzi yena uncedwa nalilanga emini kunye neenkwenkwezi ebusuku. Kubonakala ngathi le ntaka iyakwazi ukubona xa kusiza uqhwithela olunokuyinceda iqhutywe ngumoya walo. Sekunjalo, iingcali azikayiqondi ncam eyona ndlela zifuduka ngayo ezi ntaka. UBob Gill osisazi-nzulu uthi: “Ndineminyaka engama-20 ndifunda ngezi ntaka, kodwa nangoku zisandishiya ndibamb’ ongezantsi.”
Ucinga Ntoni? Ngaba ubuchule bokufuduka bukakhwalimanzi ongwevu benzeka ngamabona-ndenzile? Okanye ngaba kukho mntu uthile owabenza ngobulumko?


text:
ICANDELO 1
Simphulaphula Njani UThixo?
UThixo uthetha nathi esebenzisa iBhayibhile. 2 Timoti 3:16
UThixo oyinyaniso wayalela abantu ukuba babhale iingcinga zakhe kwincwadi enye engcwele. Loo ncwadi yiBhayibhile. Inenkcazelo ebalulekileyo uThixo afuna ukuba uyazi.
UThixo uyakwazi okona kusilungeleyo yaye unguMthombo wabo bonke ubulumko. Ukuba uyamphulaphula uya kuba sisilumko.
UThixo ufuna ukuba wonke umntu osemhlabeni ayifunde iBhayibhile. Ngoku ifumaneka ngeelwimi ezininzi.
Ukuba ufuna ukuphulaphula uThixo, umele uyifunde uze uyiqonde iBhayibhile.
Abantu abakuyo yonke indawo bayaphulaphula. Mateyu 28:19
AmaNgqina kaYehova anokukunceda uyiqonde iBhayibhile.
Ehlabathini lonke, afundisa inyaniso ngoThixo.
Oku akwenza ngaphandle kwentlawulo. Unokufunda ngoThixo nakwiHolo yoBukumkani yamaNgqina kaYehova ekwindawo ohlala kuyo.
Funda Okungakumbi
Ngaba IBhayibhile Ithetha Inyani?
Ukuba iBhayibhile yabhalwa nguThixo, ifanele yahluke kuzo zonke iincwadi.
Ngubani Umbhali WeBhayibhile?
Ukuba ibhalwe ngabantu, ngaba kufanelekile ukuba ibizwe ngokuba liLizwi likaThixo? Ineengcamango zikabani iBhayibhile?
Ngaba Iindaba Ezilungileyo Zivela KuThixo Ngokwenene?
Sinokuqiniseka njani ukuba iBhayibhile ichanile?


text:
Advokatų kontora R. Mikliušas ir partneriaiIkhadi engabonakaliyo
Advokatų kontora R. Mikliušas ir partneriai
Ekuxoxweni kwamatyala embambano, Ifemu yomthetho, Iingcebiso zomthetho, Iinkonzo zomthetho, Iinkonzo zomthetho +11
Ushicelelo
I-V 9:00-17:00
- Advokatų kontora R. Mikliušas ir partneriai
Imephu
Umsebenzi udidi
Ekuxoxweni kwamatyala embambano, Ifemu yomthetho, Iingcebiso zomthetho, Iinkonzo zomthetho, Iinkonzo zomthetho, Kwiingxoxo zolwaphulo, Kwiinkqubo zolawulo, Labor law, Law zoshishino, Nomthetho nosapho, Ubunini, Umangalelwano, Umthetho werhafu, Uncedo lwezomthetho, Wezemali, inshorensi, umthetho, Yobhaliso inkampani


text:
IMIFANEKISO
Imifanekiso
UYosefu Uthengiswa Ebukhobokeni
Zikhuphelele eli phepha, uliprinte, ulifake imibala uze ukhangele izinto ezimbini ezingangqamaniyo neli bali leBhayibhile.
OKUNGAKUMBI
Ngubani Owakhetha Ukukhonza UYehova?
Le midlalo inceda abantwana abaneminyaka ephakathi kwemithandathu nesibhozo bazi abantu abaseBhayibhileni.
UHana Wanceda USamuweli Akhonze UYehova
Le midlalo inceda abantwana abaphakathi kweminyaka emithathu nemithandathu bafunde ngesipho uHana awayesinika uSamuweli nyaka ngamnye.
Ngezixhobo Ezimbalwa, UDavide Unesibindi
Dibanisa abantu abaseBhayibhileni nemifanekiso ehambelana nabo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Ke kaloku abo basingqinela ngetywina+ ngaba:
UNehemiya+ iTirshata,+ unyana kaHakaliya,+
NoZedekiya,
2 uSeraya,+ uAzariya, uYeremiya,
3 uPashure, uAmariya, uMalekiya,
4 uHatushe, uShebhaniya, uMaluke,
5 uHarim,+ uMeremoti, uObhadiya,
6 uDaniyeli,+ uGineton, uBharuki,
7 uMeshulam, uAbhiya, uMiyamin,
8 uMahaziya, uBhilegayi noShemaya, aba yayingababingeleli.
9 AbaLevi: NguYeshuwa+ unyana ka-Azaniya, uBhinuwi woonyana bakaHenadadi,+ uKademiyeli
10 nabazalwana babo uShebhaniya,+ uHodiya, uKelita, uPelaya, uHanan,
11 uMikha, uRehobhi, uHashabhiya,
12 uZakure, uSherebhiya,+ uShebhaniya,
13 uHodiya, uBhani noBheninu.
14 Iintloko zabantu: NguParoshe, uPahati-mowabhi,+ uElam, uZatu, uBhani,
15 uBhuni, uAzegadi, uBhebhayi,
16 uAdoniya, uBhigevayi, uAdin,
17 uAtere, uHezekiya, uAzure,
18 uHodiya, uHashum, uBhetsayi,
19 uHarifi, uAnatoti, uNebhayi,
20 uMagepiyashe, uMeshulam, uHezire,
21 uMeshezabheli, uTsadoki, uYaduwa,
22 uPelatiya, uHanan, uAnaya,
23 uHosheya, uHananiya, uHashubhi,
24 uHaloheshe, uPileha, uShobheki,
25 uRehum, uHashabhena, uMahaseya,
26 noAhiya, uHanan, uAnan,
27 uMaluke, uHarim, uBhahana.
28 Ke bona abanye abantu, ababingeleli,+ abaLevi,+ abagcini-masango,+ iimvumi,+ amaNethini+ naye wonk’ ubani owayezahlula kwizizwana zelizwe+ kumthetho+ woTHIXO oyinyaniso, abafazi babo, oonyana babo neentombi zabo, wonk’ ubani owayenolwazi nokuqonda,+
29 babebambelele kubazalwana babo,+ kwiingangamsha zabo,+ bengena kwisiqalekiso+ nakwisifungo,+ ukuba bahambe emthethweni woTHIXO oyinyaniso, ababewunikwe ngesandla sikaMoses umkhonzi kaTHIXO oyinyaniso,+ nokuba bagcine+ baze benze yonke imiyalelo kaYehova iNkosi yethu+ nezigwebo zakhe nemimiselo yakhe;+
30 nokuze singaziniki iintombi zethu izizwana zeli lizwe, neentombi zazo singazithabatheli oonyana bethu.+
31 Ke zona izizwana zeli lizwe+ ezazingenisa impahla nalo lonke uhlobo lokudla okuziinkozo ukuze zikuthengise ngomhla wesabatha, sasingafanele sithabathe nto kuzo ngesabatha+ okanye ngomhla ongcwele,+ yaye sasimele siwuyeke unyaka wesixhenxe+ netyala laso sonke isandla.+
32 Sazibekela imiyalelo yokunikela, ngamnye wethu, isahlulo sesithathu seshekele minyaka le ngenxa yenkonzo yendlu yoThixo wethu,+
33 ngenxa yesonka esikrozisiweyo+ nomnikelo othe rhoqo wokudla okuziinkozo+ nomnikelo othe rhoqo otshiswayo weesabatha,+ ukuthwasa kwenyanga,+ ngenxa yamatheko amiselweyo+ nezinto ezingcwele+ nomnikelo wesono+ ukwenzela ukucamagushela uSirayeli nawo wonke umsebenzi wendlu yoThixo wethu.+
34 Senza amaqashiso+ ngokuphathelele isixa somthi+ lowo abababingeleli, abaLevi nabantu ababefanele bawuzise endlwini yoThixo wethu, ngokwezindlu zookhokho bethu, ngamaxesha amiselweyo, iminyaka ngeminyaka, ukuze ubaswe esibingelelweni sikaYehova uThixo wethu,+ ngokuvisisana noko kubhalwe emthethweni;+
35 nokuze bezise iintlahlela zomhlaba wethu+ neentlahlela zazo zonke iziqhamo zazo zonke iintlobo zemithi,+ iminyaka ngeminyaka, kwindlu kaYehova;
36 namazibulo+ oonyana bethu nawezilwanyana zethu zasekhaya,+ ngokuvisisana noko kubhalwe emthethweni,+ namazibulo emihlambi yethu yeenkomo nawemihlambi yethu yezimvu,+ ukuba bawazise endlwini yoThixo wethu, kubabingeleli ababelungiselela endlwini yoThixo wethu.+
37 Iintlahlela zomgrayo+ neminikelo yethu+ neziqhamo zazo zonke iintlobo zemithi,+ iwayini+ entsha neoli+ simele sizizise kubabingeleli kwiiholo zokudlela+ zendlu kaThixo wethu, kwanezishumi zomhlaba wethu kubaLevi,+ njengokuba abaLevi besamkela isishumi kuzo zonke izixeko zethu esilima kuzo.
38 Umbingeleli, unyana ka-Aron, umele abe nabaLevi xa abaLevi besamkela isishumi; yaye abaLevi bafanele banikele isishumi sesishumi kwindlu kaThixo wethu+ kwiiholo zokudlela+ zendlu yesixa.
39 Kuba oonyana bakaSirayeli noonyana babaLevi bafanele bazise umnikelo+ wokudla okuziinkozo kwiiholo zokudlela, iwayini entsha+ neoli, kuba apho kulapho kukho impahla yengcwele nababingeleli ababelungiselela,+ nabagcini-masango+ neemvumi;+ yaye asifanele singayikhathaleli indlu yoThixo wethu.+
Yithumele
Yithumele
Nehemiya 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=16&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg